title: Mathias Kullström

text: Mathias Kullström (s. 2. tammikuuta 1987 Oravainen) on uransa lopettanut suomalainen jalkapalloilija. Hän oli pelipaikaltaan keskuspuolustaja tai oikea laitapuolustaja.


title: Mathias Kullström

text: Kullström siirtyi Vaasan Palloseurasta FF Jaroon kaudeksi 2007. Kullström kävi alkuvuodesta 2009 IFK Mariehamnin testeissä, mutta ei saanut sopimusta ja siirtyi Kakkosessa pelanneeseen Norvalla FF:ään. Yhden kauden jälkeen hän sai tarjouksen siirtyä Australiaan MacArthur Ramsiin. Keväällä 2011 hän palasi Suomeen ja siirtyi Vaasan IFK:n Kakkosessa pelanneeseen joukkueeseen. Keväällä 2013 VIFK ja Jaro pelasi harjoitusottelun, jossa Kullströmilla oli vahva panos VIFK:n voittaessa. Tämän perusteella Veikkausliigan Jaro tarjosi sopimusta hänelle. Seura tarjosi hänelle syksyllä 2013 jatkosopimuksen. Kauden 2014 jälkeen Kullström joutui olkapääleikkaukseen, jonka johdosta hän oli poissa seuraavan kauden ensimmäisistä otteluista.


title: Aleksandr Avdejev

text: Aleksandr Aleksejevitš Avdejev (; s. 8. syyskuuta 1946 Krementšuk) on venäläinen poliitikko ja diplomaatti. Hän toimii tätä nykyä maansa kulttuuriministerinä, joksi hänet nimitettiin toukokuussa 2008.


title: Kristoffer Weckström

text: Kristoffer Weckström (s. 26. toukokuuta 1983 Maarianhamina) on entinen suomalainen jalkapalloilija. Hän oli pelipaikaltaan vasen laitalinkki.


title: Kristoffer Weckström

text: Weckström edusti kasvattajaseuraansa IFK Mariehamnia Veikkausliigassa vuosina 2005–2007. Hän pelasi yhteensä 57 liigaottelua, tehden kolme maalia. Weckström on myös edustanut Englannin Valioliigassa pelannutta Derby Countya. Hän toimii nykyään IFK Mariehamnin fyysisenä valmentajana.


title: Kristoffer Weckström

text: Weckström edusti Suomea kolmesti nuorten maajoukkueessa ja 26 kertaa poikamaajoukkueissa. Hänen nuorempi veljensä, Alexander Weckström on myös pelannut IFK Mariehamnissa.


title: Roetgen

text: Roetgen [] on kunta Saksassa Nordrhein-Westfalenin osavaltion Aachenin piirikunnassa. Kunta kuuluu Kölnin hallintopiiriin. Asukkaita Roetgenissä oli 31. joulukuuta 2007 8 203 ja väestötiheys oli 210 as/km². Kunnan pinta-ala on 39,03 km². Roetgenin pormestari on Manfred Eis.


title: Roetgen

text: Roetgen muodostuu seuraavista osista (): Roetgen, Rott ja Mulartshütte.


title: Roetgen

text: Roetgenin naapurikunnat ja -kaupungit ovat Aachen luoteessa, Stolberg koillisessa, Simmerath kaakossa sekä Belgialle kuuluvat Eupen ja Raeren lounaassa. Roetgenista on matkaa Simmerathiin noin 10 kilometriä, Monschauhun 15 km ja Aacheniin 17 km. Lähimmät lentokentät sijaitsevat noin 60 km:n päässä Liègessä ja Alankomaiden Maastrichtissa sekä noin 90 km:n päässä sijaitsee Kölnin–Bonnin lentoasema.


title: Roetgen

text: Kunnassa toimii yksi kunnallinen peruskoulu () sekä kuusi päiväkotia. Roetgenin alueella sijaitsee kaksi katolista ja yksi evankelinen kirkko.


title: Roetgen

text: Roetgenin yhteistyökaupunkeja ovat Wervicq-Sud Ranskassa (vuodesta 1967) ja Neumark Saksin osavaltiossa (vuodesta 1990).


title: Pyhäjärven saha

text: Pyhäjärven Saha ("Partolan Ångsåg och Kvarn") on Pirkkalassa vuosina 1887–1955 toiminut sahalaitos. Se työllisti parhaimillaan liki 170 henkilöä. Saha tuotti lankkua, lautoja, paneeleita, piirua, listoja ja sen puusepänverstas ikkunoita ja kiintokalusteita. Kiintokalusteet verstas Tampereelle Tuulensuun taloon ja Hotelli Tammeriin toimitettiin juuri tämän sahan puusepänverstaalta. Purkutyöt alueella aloitettiin 2008.


title: Pyhäjärven saha

text: Sahan perusti Elieser Johansson Pyhäjärven rannalle Partolaan 1880-luvun loppupuolella nimellä Pyhäjärven Höyrysaha. 1891 se paloi ja ajautui lopulta konkurssiin. Seuraavien vuosien aikana omistaja vaihtui useasti, kunnes Alfred Selin osti laitoksen 1905. Vuonna 1912 yritys muutettiin osakeyhtiöksi nimellä Pyhäjärven saha osakeyhtiö, ja pian työntekijämäärä nousi yli viidenkymmenen. Vuonna 1924 tulipalossa tuhoutuivat kuivaamo, varastorakennus ja työväen asuinrakennus. 40 ihmistä ja kodittomaksi ja yksi kuoli. Seuraavana vuonna sahan työntekijät aloittivat lakon, joka päättyi vasta huhtikuussa 1926. 1930-luvulla alkanut taloudellinen syöksykierre pienensi huomattavasti työntekijämäärää ja johti useisiin omistajanvaihdoksiin. Enimmillään työntekijöitä oli 168. Rauma Oy:n ja Raahe Oy:n yhdistyessä 1942 saha sulautettiin yritykseen. Sodan jälkeen toiminta alkoi katkonaisesti, mutta aika oli jo ajanut pienten sisämaan sahojen ohi. Lopullisesti toiminta päättyi 1955, jonka jälkeen Pirve Oy aloitti virvoitusjuomien pullottamisen tehtaan konttorirakennuksessa. Sahan rakennukset jäivät kuitenkin pian tyhjilleen.


title: Pyhäjärven saha

text: Sahalaitoksen ympärille kasvoi nopeasti aktiivinen asuinympäristö. Työntekijät asuivat Vähämäen rinteellä nykyisen Naistenmatkantien varrella, Pakkalankulmalla tai sahan rakennuttamissa vuokrataloissa Partolassa. Sahan välittömässä läheisyydessä oli kaksi kauppaa ja ruokala-kahvila.


title: Naistenmatka

text: Naistenmatka on Pirkkalan 7. kunnanosa ja kylä. Siellä asuu 800 ihmistä (1997), n. 15 % Pirkkalan asukkaista. Ensimmäiset rakennukset Naistenmatkan kylällä olivat 1500-luvulla Suupanmäellä. 1950-luvun alkupuolella Pirkkalan palvelut alkoivat keskittyä Naistenmatkan ympäristöön, ja pian alueesta muodostui kunnan keskus (tunnetaan nimellä Suuppa). Kunnantalo valmistui alueelle 1964, koulukeskus 1968–1973, kirjasto 1977 ja terveyskeskus 1986. Naistenmatkan tuntumassa sijaitsee myös Pirkkalan uusi kirkko ja koulukeskuksessa Naistenmatkan koulu, Suupanniityn koulu ja Pirkkalan yhteislukio.


title: Naistenmatka

text: Kuntakeskusta on tarkoitus kehittää lähivuosina – Pirkkalan jotkin palvelut, kuten posti, ovat siirtyneet Tampereen rajalle Partolan kauppakeskittymän alueelle.


title: Naistenmatka

text: Naistenmatkan ja Vähäjärven kaupunginosan erottavan Vähäjärven pintaa nostettiin ja parannettiin 90-luvun lopulla.


title: Naistenmatka

text: Naistenmatkan nimelle ei ole ilmeistä selitystä. Monet selitystarinoista viittaavat Näsijärven ympäristön asukkaiden Pirkkalan kirkolle suuntaamiin kirkkomatkoihin, mutta selitysmallit vaihtelevat.


title: Dziecinów

text: Dziecinów [] on kylä Sobienie-Jezioryn kunnassa, Otwockin powiatissa, Puolassa. Asukkaita kylässä oli vuonna 2007 704. Pinta-alaa kylällä on 7,63 neliökilometriä.


title: Dziecinów

text: Dziecinów sijaitsee lähellä Veiksel-jokea. Kylän alueella risteävät droga wojewódzka -tiet 801, 799 ja 805. Kylässä toimii myös Wisła Dziecinówin urheiluklubi.


title: Dziecinów

text: Dziecinówin naapurikylät ovat Glinki luoteessa, Piotrowice pohjoisessa, Całowanie koillisessa, Pilawa idässä, Garwolin kaakossa, Radwanków Szlachecki etelässä, Czersk lounaassa ja Kosumce lännessä.


title: Dziecinów

text: Vuodesta 1975 vuoteen 1998 saakka Dziecinów oli osa Siedlcen voivodikuntaa.


title: Tokina

text: Tokina on japanilainen objektiivien ja valvontakameroiden valmistaja. Ryhmä Nikonin insinöörejä perusti Tokinan valmistamaan laadukkaita zoom-objektiiveja. 1970-luvun alussa he alkoivat myydä objektiivejä omana tuotemerkkinään. Kenko-Tokina objektiiveja valmistetaan tällä hetkellä seuraaville järjestelmäkameramerkeille: Canon, Nikon, Micro Four Thirds (Olympus ja Panasonic), Sony. Lasimateriaalin yrityksen objektiiveihin valmistaa maailman suurien optisten lasien valmistaja Hoya.


title: Tokina

text: Viime vuosina Tokina on tehnyt yhteistyötä Pentaxin kanssa, jonka tuloksena on syntynyt uusia objektiiveja - esimerkiksi 10–17/3.5-4.5 kalansilmä, 12-24/4, 16-50/2.8 ja 50-135/2.8. Objektiivien optinen suunnittelu on yhteinen, mutta objektiivit valmistetaan eri tehtaissa, erilaisin rungoin ja viimeistelyin mm. linssipäällysteiden osalta.


title: Pekingin ampumarata

text: Pekingin ampumarata (eng. "Beijing Shooting Range Hall") on vuoden 2008 kesäolympialaisissa ja paralympialaisissa käytettävä ampumarata Pekingissä. Areenalla kilpaillaan 10-, 25- ja 50-metrin matkoilla, sekä siellä jaetaan ensimmäiset Pekingin olympialaisten mitalit. Mitalit menevät naisten 10 metrin ilmakiväärin mitalisteille.


title: Pekingin ampumarata

text: Rakennustyöt aloitettiin 13. heinäkuuta 2004 ja areena oli valmis 28. heinäkuuta 2007. Areenalla käytiin "kenraaliharjoituksena" ISSF:n maailmancupin osakilpailu 12.–20. huhtikuuta 2008. Kilpailua käytiin kaikissa luokissa, kiväärissä, pistoolissa ja haulikossa. Se oli lisäksi ensimmäinen kerta, kun kisojat järjestettiin Pekingissä (muut Kiinalaiset paikat Shanghai 2002 ja Guangzhou 2006)


title: Pekingin ampumarata

text: Ampumaradalla on yhteensä paikkoja 8 600, jotka koostuvat 2 170 vakituisesta ja 6 430 lisättävästä paikasta, joista voi olla enintään peruskilpailuradalla 6 100 paikkaa ja finaaliradalla 2 500 paikkaa.


title: Hasselblad

text: Hasselblad on ruotsalainen valokuvausalan yhtiö. Vuonna 1841 nimellä F. W. Hasselblad & Co perustettu sekalaista tavaraa maahantuova yritys perusti valokuvauksen suosion kasvaessa kameroita myyvän osaston. Kun toiminta laajeni valokuvausalaa varten perustettiin 1909 itsenäinen yritys Hasselblads Fotografiska AB.


title: Hasselblad

text: Nimen nosti maailmanmaineeseen Victor Hasselblad (1906-1978). Hän otti isänsä jälkeen haltuunsa sekä tukkuliikkeen että valokuva-alan tytäryhtiön. Hän oli isoisänsä vaikutuksesta kiinnostunut valokuvauksesta ja kuvasi lintuja. Hän perusti 1937 Göteborgiin kameraliikkeen Victors Foto, jossa hän aloitti projektorien ja kameratarvikkeiden valmistuksen.


title: Hasselblad

text: Kun toista maailmansotaa käytiin Ruotsin ympärillä, Ruotsin ilmavoimat tilasi silloin jo nimekkäältä Hasselbladilta ilmakuvauskameroita. Myös maavoimat tilasi häneltä kameroita, ja Hasselblad toimitti Ruotsin puolustusvoimille yhteensä 342 kameraa. Kameroita valmistava yritys toimi nimellä Ross AB, mutta pian nimeksi tuli Victor Hasselblad AB. Yritys valmisti kelloja ja Saabille hammaspyöriä, kun niitä ei sodan vuoksi voinut tuoda ulkomailta, mutta koko ajan oli haaveena siviilikameran valmistus.


title: Hasselblad

text: Vihdoin 1948 esiteltiin yrityksen peiliheijastuskamera kuvakokona 6 × 6 cm, Hasselblad 1600F. Objektiivit kameraan valmistettiin Rochesterissa. 1957 julkistettiin Hasselblad 500C, joka sai suosiota erityisesti ammattivalokuvaajien keskuudessa.


title: Hasselblad

text: Yrityksen uusin digitaalijärjestelmäkamera on Hasselblad H4D-60, jossa on 40,2 × 53,7 mm:n, 60 megapikselin CCD-sensori.


title: Hasselblad

text: Varsinkin Gemini-lentojen alkuaikoina Kuussa otetut ja suuri osa avaruudessa (kiertoradalla) kuvatuista valokuvista on otettu Hasselbladin kameroilla. Hasselblad on NASA:n ja osittain myös ESA:n suurimpia yhteistyökumppaneita.


title: Hasselblad

text: Yrityksen vaihtuvien omistusten aikana sillä alkoi alamäki, eikä se päässyt kunnolla mukaan digiaikaan.


title: Hasselblad

text: Hasselbladin edustajana monissa Aasian maissa ollut Shriro Group osti tammikuussa 2003 yrityksestä enemmistöosuuden. Elokuussa 2004 Hasselblad osti tanskalaisen yrityksen Imacon A/S, ja yritykset sulautettiin yhteen ja nimeksi tuli Hasselblad Imacon. Omistaja on edelleen Shriro ruotsalaisen holdingyhtiönsä Shriro Swedenin kautta. Sen jälkeen se on keskittynyt kalliiden ammattilaistason digikameroiden valmistukseen.


title: Potin satama

text: Potin satama () on tärkeä satama Mustanmeren itärannikolla Rioni-joen suulla Potin kaupungissa Georgiassa. Sen UN/LOCODE on GEPTI.


title: Potin satama

text: Potin satama on risteyskohta Transkaukasian käytävän eli TRACECAn varrella. Se on monikansallinen projekti, joka kulkee Taškentista Ašgabatin, Türkmenbaşyn, Bakun ja Potin kautta Constanțan satamaan Romaniassa ja Varnan satamaan Bulgariassa. Se liittää siten Keski-Aasian sisämaavaltiot ja Kaukasuksen alueen Itä-Eurooppaan.


title: Potin satama

text: Potin ohella Georgian toinen merkittävä satama on Batumin satama.


title: Potin satama

text: Sataman rakentaminen Potiin aloitettiin pian sen jälkeen, kun Venäjän keisarikunta oli valloittanut paikan osmaneilta vuonna 1828. Vuonna 1858 Potille annettiin satamakaupungin asema, mutta vasta vuonna 1899 Potin pormestarin Niko Nikoladzen suojeluksessa rakennustyöt kiihtyivät, ja satama valmistui pääosin vuonna 1907. Kun Georgia julistautui itsenäiseksi Saksan tuella vuonna 1918, yhteistyösopimus maiden välille solmittiin juuri Potissa. Brest-Litovskin rauhan jälkeen saksalaiset joukot saapuivat Potin satamaan 15. maaliskuuta 1918 ja kaupunki toimi saksalaisten tukialueena joukkojen kuljettamiseksi muualle Georgiaan. Saksan antauduttua ensimmäisessä maailmansodassa Potiin ja Georgiaan saapuivat brittiläiset joukot.


title: Potin satama

text: Satama on sen jälkeen rakennettu uudelleen useita kertoja, viimeksi Alankomaiden valtion ja Euroopan unionin tuella.


title: Potin satama

text: Huhtikuussa 2008 Georgia myi 51 prosenttia Potin satama-alueesta Arabiemiirikuntien Ras Al Khaimahin emiraatin investointiviranomaiselle. Sopimuksen tarkoitus on kehittää alueelle vapaatalousalue (FEZ) 49 vuoden sopimuksella ja ottaa käyttöön uusi satamaterminaali. Suunnitelman toteutuksen avasi virallisesti Georgian presidentti Mikheil Saakašvili 15. huhtikuuta 2008.


title: Potin satama

text: 8. elokuuta 2008 Venäjä pommitti Potin satamaa Etelä-Ossetian konfliktin kärjistyttyä. Georgian hallituksen lausunnon mukaan satama "tuhoutui täysin". Myöhemmin tarkennetuin tiedoin Venäjän ilmavoimat pommittivat Potin satamaa kahdesti: 9. elokuuta kello 00:12 upottaen merikartoitusaluksen ja kaupunkia 01:00. Sataman yhteydessä toimii myös Potin laivastoasema, jonka venäläiset joukot valloittivat elokuussa 2008. Laivastoasemalla tuhottiin sotilaskäyttöinen tutka ja rakennuksia.


title: Potin satama

text: Potin laivastoasema ja Potin satama olivat päiviä Venäjän federaation asevoimien hallussa 2008. Kuitenkaan Georgian transitoöljynvienti sataman kautta ei estynyt. Joukot tuhosivat sotilaallisia kohteita Potin laivastoasemalla sekä rannikkovartioston aluksia.


title: Jyrki Haapala

text: Jyrki Haapala on suomalainen tanssitaiteilija. Hän on valmistunut tanssitaiteen maisteriksi Teatterikorkeakoulusta ja opiskellut ja työskennellyt ulkomailla ja Suomessa. Haapala on muun muassa tanssinut Belgiassa koreografi Anne Teresa De Keersmaekerin johtamassa X-Group-ryhmässä. Koreografina Haapala on tehnyt useita teoksia, joita on esitetty suomalaisilla kulttuurifestivaaleilla ja näyttämöillä, kuten Zodiak – Uuden tanssin keskuksessa, Helsingin juhlaviikoilla ja Pyhäjärven Täydenkuun tansseilla sekä Buenos Airesin nykytanssifestivaaleilla Argentiinassa.


title: Jyrki Haapala

text: Haapala on opiskellut Teatterikorkeakoulun lisäksi Western Australian Academy of Performing Arts'ssa ja Edith Cowan Universityssa Australiassa. Hän on työskennellyt tanssijana, koreografina ja tanssinopettajana Suomessa, Portugalissa, Hollannissa ja Belgiassa. Belgiassa Haapala tanssi Anne Teresa De Keersmaekerin johtamassa X-Groupissa, jossa tanssitaiteilijat eri maista työskentelivät yhdessä etsien uusia työvälineitä tanssijan ja koreografin työhön. Haapala tanssii edelleen belgialaisessa, Maria Clara Villa Lobosin johtamassa XL Production -tanssiryhmässä. Haapala on myös toiminut tanssijana muun muassa koreografien Kirsi Monni, Minna Tuovinen, Martin Heslop ja Arja Tiili) teoksissa.


title: Jyrki Haapala

text: Vuodesta 2004 alkaen Jyrki Haapala on toiminut koulutuksen johtajana kansainvälisessä ammattitanssijan koulutusohjelmassa Pohjois-Karjalan ammattiopistossa Outokummussa. Hän on myös poikkitaiteellisen tanssikokoonpano Pora-projektin taiteellinen johtaja sekä muun muassa Indie Art Factoryn perustajajäsen. Suomen Kulttuurirahasto tuki kolmen vuoden taiteilija-apurahalla Haapalan alkua koreografin työssä.


title: Selfkant

text: Selfkant () on kunta Saksassa Nordrhein-Westfalenin osavaltion Heinsbergin piirikunnassa. Kunta kuuluu Kölnin hallintopiiriin. Kaupungin asukasluku oli 10 040 vuoden 2016 lopussa. Kunnan pinta-ala on 42,09 km². Selfkantin pormestari on Herbert Corsten.


title: Selfkant

text: Selfkant muodostuu seuraavista osista (): Großwehrhagen, Havert, Heilder, Hillensberg, Höngen, Isenbruch, Kleinwehrhagen, Millen, Saeffelen, Schalbruch, Stein, Süsterseel, Tüddern, Wehr, Millen-Bruch ja Dieck.


title: Selfkant

text: Selfkantin naapurikunnat ja -kaupungit ovat Gangelt, Waldfeucht ja Heinsberg idässä sekä Alankomaille kuuluvat Echt-Susteren pohjoisessa, Sittard-Geleen lännessä, Schinnen lounaassa sekä Onderbanken etelässä. Kunnalla on rajaa Alankomaiden kanssa 27 kilometriä ja muiden Saksan kuntien kanssa yhteensä kuusi kilometriä.


title: Selfkant

text: Kunnassa toimii neljä peruskoulua (), yksi Hauptschule, yksi Realschule sekä kaksi kunnallista ja kolme kirkollista päiväkotia.


title: Selfkant

text: Selfkantin yhteistyökaupunkeja ovat List Schleswig-Holsteinin osavaltiossa, Görlitz Saksin osavaltiossa ja Oberstdorf Baijerin osavaltiossa. Kuntia yhdistää niiden sijainti Saksan äärimmäisissä pisteissä.


title: Ammunta kesäolympialaisissa 2008 – naisten 10 metrin ilmakivääri

text: Naisten 10 m ilmakivääri ammuttiin 9. elokuuta Pekingin ampumaradalla. Lajissa jaettiin kisojen ensimmäiset mitalit.


text: Kilpailuun suosikkina lähti puolustava olympiavoittaja ja maailmanmestari Kiinan Du Li. Hän oli voittanut olympiadin aikana lajissa lisäksi 8 maailmancupin osakilpailua. Peruskilpailun jälkeen johdossa oli kuitenkin Ateenan olympialaisten pronssimitalisti Tšekin Kateřina Emmons, joka ampui ME:n ja OE:n, täydet 400 pistettä. Tulos oli ammuttu maailmassa 13 kertaa aikaisemminkin, mutta Emmons oli ensimmäinen joka pystyi siihen olympialaisissa. Du oli Venäjän Ljubov Galkinan ja Kroatian Snježana Pejčićin kanssa jaetulla toisella sijalle pisteen päässä Emmonsista.


text: Finaalissa Du ei ampunut omalla huipputasollaan ja putosi lopulta viidenneksi. Emmons kesti johdosta lähtimisen paineet ja voitti kullan 1,4 pisteen erolla ennen Galkinaa. Pejčić nappasi Kroatian historian ensimmäisen ammunnan olympiamitalin sijoittumalla kolmanneksi.


text: Ennen olympialaisten alkua voimassa olleet maailman- ja olympiaennätykset:


title: Vladimir Boldyrev

text: Vladimir Anatoljevitš Boldyrev (, s. 5. tammikuuta 1949 Krasnojarskij hutor, Urjupisnkin piiri, Volgogradin alue, Neuvostoliitto) on ollut Venäjän federaation asevoimien armeijakenraali 12. joulukuuta 2003 alkaen ja maavoimien komentaja 1. elokuuta 2008 alkaen. Aikaisemmin hän oli Pohjois-Kaukasian sotilaspiirin komentaja kesäkuusta 2004 elokuuhun 2008.


title: Vladimir Boldyrev

text: Vladimir Boldyrev määrättiin Venäjän–Georgian sodassa vuonna 2008 taisteluja eteläosseettien tukena käyneiden venäläisjoukkojen operatiivisen esikunnan komentajaksi.


title: Vazianin sotilaslentoasema

text: Vazianin sotilaslentoasema on perustettu jo Neuvostoliiton aikana. Se on Georgian ilmavoimien sotilaslentoasema noin 25 kilometrin päässä Tbilisistä ja alueeseen liittyy myös muussä käytössä oleva sotilastukikohta, jossa on järjestetty osana Yhdysvaltain kanssa harjoitettavaa koulutuksellista yhteistyötä myös sotaharjoituksia, kuten viimeksi Immediate Response 2008, johon osallistui georgialaisten ohella armenialaisia ja ukrainalaisia joukkoja.


title: Vazianin sotilaslentoasema

text: Venäjän federaation ilmavoimat pommittivat 8. elokuuta 2008 kenttää osana Etelä-Ossetiassa käytäviä taisteluita.


Itsenäisten valtioiden yhteisön rauhanturvajoukot () ovat Itsenäisten valtioiden yhteisön jäsenvaltioiden järjestämiä rauhanturvajoukkoja, jotka perustettiin 1994 turvaamaan rauhaa. Joukot voivat toimia NATO:n tapaan myös Yhdistyneiden kansakuntien turvallisuusneuvoston mandaatilla. Käytännössä rauhanturvajoukot ovat Venäjän federaation asevoimien lähettämiä joukkoja.


title: Itsenäisten valtioiden yhteisön rauhanturvajoukot

text: Itsenäisten valtioiden yhteisön rauhanturvajoukkoja on käytetty mm. Georgiassa Etelä-Ossetiassa ja Abhasiassa, jossa ovat toimineet samanaikaisesti Yhdistyneiden kansakuntien oman suoran tarkkailuoperaation, UNOMIG:n, kanssa vuodesta 1994, mutta Georgian ruusuvallankumous, joka muutti Georgian ulkopolitiikan voimakkan NATO-suuntaiseksi, johti siihen, että käytännössä joukoista tuli abhaasien ja eteläosseettien tuki Georgian hallituksen yhdenmukaistamistoimia vastaan, jolloin rauhanturvaajista tuli konfliktin osapuolia.


title: Flashpoint (albumi)

text: Flashpoint on The Rolling Stones -yhtyeen huhtikuussa 1991 julkaistu livealbumi. Se sisältää materiaalia yhtyeen vuosien 1989 ja 1990 Steel Wheels/Urban Jungle -kiertueelta sekä myös kaksi uutta vuonna 1991 äänitettyä studiokappaletta: ”Highwire” ja ”Sex Drive”.


title: Flashpoint (albumi)

text: Eric Clapton vierailee albumilla soittaen kitaraa kappaleessa ”Little Red Rooster”.


title: Flashpoint (albumi)

text: Persianlahden sotaa käsitellyt kappale ”Highwire” julkaistiin singlenä, ja se nousi listoille sekä Yhdysvalloissa että Britanniassa.


Venäjän ja Georgian rauhanturvaoperaatio Etelä-Ossetiassa () perustettiin Venäjän federaation ja Georgian välisellä sopimuksella 1992. Tämän ns. Dagomysin sopimuksen allekirjoittivat presidentit Boris Jeltsin ja Eduard Ševardnadze 24. kesäkuuta 1992. Sopimus päätti ensimmäisen Etelä-Ossetian sodan.


title: Venäjän ja Georgian rauhanturvaoperaatio Etelä-Ossetiassa

text: Rauhanturvaajien tehtävänä on valvoa Georgian ja valtiollisesti Georgiaan kuuluvan Etelä-Ossetian itsenäisyysmielisten välillä solmittua aselepoa. Sopimuksen toimeenpanoa valvoo ETYJin tarkkailijaoperaatio.


text: Rauhanturvayksikköön kuuluu 500 sotilasta kustakin osanottajaryhmästä, Venäjältä, Pohjois-Ossetiasta ja Georgiasta. Vuonna 2006 joukkojen komentajana oli Marat Kulakhmetov. Operaation johdossa on neljän osapuolen ja ETYJin johtoryhmä ().


text: Rauhanturvaajien valvomat tarkistuspisteet sijaitsevat pääosin Etelä-Ossetian etelärajan molemmin puolin sijaitsevalla Etelä-Ossetian turvallisuusvyöhykkeellä


text: Venäjällä oli lisäksi 2 500 rauhanturvaaja Abhasiassa, joita se lisäsi 300:lla.


text: Etelä-Ossetian rauhanturvajoukko, on määritelty Venäjän federaation hallituksen määräyksellä 15. kesäkuuta 1994, № 889-r , jonka mandaatille ei oltu asetettu sopimuksella kestoaikaa tai päättymispäivää. Se koostui kolmesta rauhanturvapataljoonasta, joista ensimmäisen muodosti Venäjän federaation asevoimien 58. yleiarmeijakunnan 19. moottoroidun divisioonan rauhanturvatehtävässä vuorottelevat pataljoonat. Toisen rauhanturvapataljoonan muodosti Etelä-Ossetia ja kolmannen Georgia.


text: Joukon komentajana on toiminut vuodesta 2004 kenraalimajuri Marat Minjurovitš Kulahmetov, joka aikaisemmin toimi Pohjois-Kaukasuksen sotilaspiirin alueella moottoroidun divisioonan komentajana.


text: Ajoittaisia taisteluita abhaasien ja georgialaisten sekä eteläosseettien ja georgialaisten välillä oli jatkunut jo vuodesta 1990 alkaen. Vuoden 1992 aseleposopimus rauhoitti taistelut yli kymmeneksi vuodeksi.


text: Georgian Irakli Okruashvili toteutti vuonna 2004 järjestyksenpalautusoperaation, joka johti miltei kahden tusinan Georgian sisäministeriön joukkojen henkilön kuolemaan, operaation kuitenkaan onnistumatta.


text: Georgian parlamentti teki 11. lokakuuta 2005 päätöksen, jonka mukaan venäläisten rauhanturvaajien läsnäolo-oikeus päättyy Etelä-Ossetiassa 10. helmikuuta 2006 mennessä ja Abhasiassa 15. kesäkuuta 2006 mennessä ajatuksella, että venäläisjoukot voitaisiin korvata kansainvälisellä rauhanturvajoukolla.


text: Venäjän federaation ulkoasiainministeri Sergei Lavrov hylkäsi Georgian parlamentin päätöksen pikemminkin poliittisena kuin sotilaallisesti perusteltuna ja korosti sitä, että Georgian tulisi rakentaa luottamusta Abhasian ja Etelä-Ossetien johtajien kanssa sekä että Venäjä on pyrkinyt YK:n ja Etyj:n avulla löytämään ratkaisua ongelmaan. Abhasian presidentti Sergei Bagapsh varoitti, että jos venäläisjoukot lähtevät, miinoitetaan Abhasian raja Georgiaa vastaan ja liikekannalle pannaan joukot.


text: Toukokuussa 2006 Georgia väitti, että Venäjä olisi joukkojen kierrätyksen yhteydessä kasvattanut yksikkönsä kokoa yli 500 sotilaan kiintiönsä.


text: 18. heinäkuuta 2006 päätti Georgian 235-jäseninen parlamentti päätti äänin 114 äänellä opposition pidättäytyessä, että hallituksen pitää ryhtyä toimiin venäläisten rauhanturvajoukkojen poisvetämiseksi Georgiasta.


text: Abhasian tilanteen kiristyttyä Euroopan parlamentti lausui 5. kesäkuuta 2008, että venäläisten rauhanturvaoperaatio Abhasiassa ei enää ole neutraalia ja tehtävää pitää muuttaa. Euroopan parlamentti vaati, että Euroopan unionin pitäisi lähettää joukkoja turvaamaan rauhaa alueelle.


title: Late Lammas

text: Late Lammas () on brittiläinen Aardman Animations -studion tuottama animaatiosarja, joka kertoo Late-lampaan ja hänen laumansa seikkailusta Sammalperän farmilla. Lampaat asuvat suuressa lampolassa ja pitävät hauskaa isäntänsä huomaamatta. Lampaita vartioi koira nimeltä Vuhku (). Sarjassa ei puhuta lainkaan, vaan hahmot ääntelevät erilaisilla äännähdyksillä.


title: Late Lammas

text: Sarjaa on esitetty vuodesta 2006, Suomessa vuodesta 2007 alkaen Yle TV2:lla osana Galaxia. Sarjan jaksojen pituus on seitsemän minuuttia, ja niitä on yhteensä 150. Sarjasta on tehty viisi tuotantokautta. Viidennen kauden esitykset alkoivat Suomessa syyskuussa 2016.


title: Late Lammas

text: Sarjan nimiosassa oleva lammas esiintyi alun perin sivuhahmona Wallace ja Gromit -elokuvassa "Läheltä piti".


title: Late Lammas

text: Late Lampaasta on tehty myös sarja Lampolan kesäkisat, josta on tehty kaksikymmentäyksi yhden minuutin mittaista jaksoa.


title: Late Lammas

text: Ensimmäinen pitkä "Late Lammas" -elokuva sai ensi-iltansa helmikuussa 2015.


title: Late Lammas

text:
BBC:llä esitettiin 26. joulukuuta 2015 ensimmäinen Late Lampaan puolituntinen spesiaalijakso nimeltä "Villit laamat" (The Farmer's Llamas).Late Lampaan elokuva sai ensi-iltansa 6. helmikuuta 2015. Elokuvan ovat ohjanneet Richard Starzak ja Mark Burton, ja sen enimmän musiikin on säveltänyt Ilan Eshkeri.
Elokuvassa Late kyllästyy farmin tylsään arkeen, ja päättää pitää vapaapäivän. Lampaiden suunnitelma kuitenkin epäonnistuu, kun Isäntä joutuu tapahtumaketjun seurauksena suurkaupunkiin ja menettää muistinsa. Ihmisiksi naamioituneet lampaat ja Vuhku lähtevät pelastusretkelle, ja saavat peräänsä virkaintoisen rankkurin A. Torvisen (A. Trumper). Lampaat myös tapaavat uuden ystävän, orpokoira Slipin. Kun lampaat seikkailevat kaupungissa, kerää Isäntä mainetta kampaajana.


title: BM-21

text: BM-21 Grad (БМ-21 "Град", ) on alun perin neuvostovalmisteinen 122 mm raketinheitin, joka Suomen puolustusvoimissa tunnetaan nimellä 122 RAKH 76. Se tuli käyttöön 1963 ja korvasi toisen maailmansodan jälkeisen 140 mm:n BM-14 "Katjušan". Neuvostovalmisteisessa versiossa on useimmin kuusipyöräiselle Ural-375D-kuorma-autoalustalle sijoitettu 40-putkinen raketinheitin.


title: Pohjanmaan mystikot

text: Pohjanmaan mystikot oli uskonnollinen liike Pohjanmaalla 1700-luvun loppupuolelta 1800-luvun puoliväliin. Liikkeen taustalla oli saksalainen Jakob Böhme, jonka ajatuksia välitti Pohjanmaalle ruotsalainen pappi Anders Collin. Liikkeen syntypaikka oli Vaasan tienoilla, ja sieltä se levisi Keski-Pohjanmaalle.


title: Pohjanmaan mystikot

text: Mystikot olivat yleisesti lukutaitoisia, ja he jäljensivät omaan käyttöönsä sekä uskonnollista että maallista kirjallisuutta, jota on koottu Kansalliskirjastoon. Pohjanmaan mystikoihin kuuluvat ruotsalaisen mystikon Anders Collinin (1754–1830) seuraajat, joita sanotaan collinilaisiksi; profeetta, karismaattinen johtaja Jacob Wallenberg, jonka kannattajat olivat wallenbergilaisia; Isak Wasumäki (1783–1854), joka on antanut nimensä vasulaisille, sekä Christian Henrik Snellman (1777–1855) ja Catharina Sofia Ahla (1798–1879).


title: Jacob Wallenberg

text: Jacob Wallenberg voi viitata ainakin seuraaviin henkilöihin:


title: Kullankylä

text: Kullankylä myös "Kulla", "Kullaankylä", , ) oli kylä läntisellä Inkerinmaalla Kullanjoen varressa. Se sijaitsi 20 km Narvasta pohjoiseen. Asukkaina oli inkerinsuomalaisia 1940-luvulle asti.


title: Kullankylä

text: Kylä mainitaan ensimmäisen kerran 1600-luvulla Laukaan- ja Lovatjokien välissä sijainneessa Novgorodin Šelonin viidenneksessä. Kylä ei siis kuulunut Vatjan viidennekseen, johon muu Inkerinmaa kuului. Asukkaina oli tuolloin vatjalaisia ja inkeroisia. Kylä sai luultavasti nykyisen nimen Stolbovan rauhan jälkeen 1617, jolloin alueelle muutti luterilaista väestöä Suomesta. Suureen-Narvusiin eli Kosemkinaan rakennettiin kirkko vuonna 1640 ja Kullankylä kuului siten Narvusi-Kosemkinan pitäjään, joka oli osa Narvan seurakuntaa vuoteen 1917 asti.


title: Kullankylä

text: Perimätiedon mukaan kylän nimi juontuu siitä, että aikoinaan kaksi äveriästä asukasta väitteli, kumpi heistä on rikkaampi, ja päättivät kylvää kultarahoja, toinen joen oikealle, toinen sen vasemmalle puolelle.


title: Kullankylä

text: Tarton rauhan (1920) seurauksena kylä jakaantui kahtia, koska Kullajoesta tuli Viron ja Neuvosto-Venäjän rajajoki. Vuonna 1926 kylässä oli 29 taloa ja 94 asukasta, joista 82 inkeriläisiä. Venäjän puoleinen osa kylästä kuihtui, koska asukkaita siirrettiin kauemmaksi rajasta. Näin syntyivät 1920-luvulla kaksi kylää Risukylä ja Muntinruhka Rosonajoen varteen. Vähitellen itäinen osa katosi kokonaan 1930-luvulla, kun kuusi perhettä lähetettiin Siperiaan. Loput asukkaista siirrettiin Suureen Narvusiin, jonne myös paremmat asuinrakennukset purkamalla siirrettiin.


title: Kullankylä

text: Viron puoleinen osa kylästä kuului Viron Inkeriin. Läheiseen Kallivieriin rakennettiin kirkko vuonna 1920 ja Kullankylä kuului tähän seurakuntaan. Vuonna 1930 kylässä sijaitsi koulu ja 32 asuinrakennusta. Kylästä tuli eräänlainen Neuvostoliiton inkeriläisvainojen muistomerkki ja piikkilangalla kahtia jaettu kylä tuli tunnetuksi mm. Saima Harmajan runoteoksessa "Inkerinmaan rajalla". Toisen maailmansodan aikana väestö evakuoitui Suomeen ja osa Ruotsiin. Viron puoleinen osa Kullankylää poltettiin saksalaisten joukkojen vetäytymisen yhteydessä , eivätkä asukkaat palanneet takaisin sodan päätyttyä. Paikka on nykyisin autio.


title: Richard Marsh

text: Richard Marsh (1857–1915) oli brittiläisen kirjailijan Richard Bernard Heldmannin käyttämä nimimerkki. Marsh tunnetaan parhaiten yliluonnollisesta jännitysromaanistaan "Pyhä kuoriainen" (1897), joka ilmestyi samana vuonna kuin Bram Stokerin "Dracula" ja josta tuli sen tavoin hyvin suosittu. Romaani pysyi painossa vuoteen 1960 saakka ja julkaistiin uudelleen vuosina 2004 ja 2007.


title: Oulun koulu

text: Oulun kouluksi tai Oulun koulukunnaksi kutsutaan arkkitehtuurin koulukuntaa tai liikettä, joka syntyi Oulun yliopiston arkkitehtiosastolla 1970-luvun puolivälissä. Koulukunnan syntyyn liitetään usein professori Reima Pietilän nimi, koska hän oli liikkeen alkuaikoina Oulun arkkitehtiosaston professorina.


title: Oulun koulu

text: Oulun koulu etsi vaihtoehtoja 1970-luvulla vallinneeseen modernistiseen arkkitehtuuriin. Liikkeestä voi erottaa kolme suuntausta, jotka toistuvat useimmissa koulukunnan nimeen laskettavissa rakennuksissa. Parhaiten se tunnetaan regionalistisesta punatiiliarkkitehtuuristaan. Yksi osa liikettä olivat karelianismiin ja kansallisromantiikkaan pohjautuvat puurakennukset. Kolmas suuntaus oli kansainvälisen postmodernistisen tyylin seuraaminen.


title: Mikko Mäntymäki

text: Mikko Mäntymäki (s. 29. syyskuuta 1971 Tampere) on suomalainen voimanostaja. Hän kilpailee voimanoston ammattilaisliittojen varusteettomissa kilpailuissa yleensä penkkipunnerruksessa, maastanostossa sekä Push-Pull'issa alle 90 ja100 kilon painoluokissa. Mäntymäki on voittanut vuosina 2013-2018 yhteensä 17 avoimen ikäluokan maailmanmestaruusmitalia.


title: Mikko Mäntymäki

text: Mäntymäki voitti Global Powerlifting Alliancen (GPA) maailmanmestaruuskisoissa Tampereella avoimessa ikäluokassa hopeaa maastanostossa ja Push-Pullissa sekä lisäksi kultaa näiden lajien veteraanisarjoissa.


title: Mikko Mäntymäki

text: Sydneyssä Australiassa pidetyissä GPA:n MM-kisoissa Mäntymäki oli kisojen menestynein urheilija kuudella kultamitalillaan. Avoimessa ikäluokassa Mäntymäki voitti maailmanmestaruudet penkkipunnerruksessa , maastanostossa sekä Push-Pull'issa . Lisäksi hän voitti veteraanien maailmanmestaruudet voimanostossa, penkkipunnerruksessa sekä Push-Pull'issa .


title: Mikko Mäntymäki

text: Mäntymäki uusi Athensissa USA:ssa GPA:n avoimen ikäluokan maailmanmestaruutensa maastanostossa ja Push-Pull'issa sekä saavutti avoimen ikäluokan penkkipunnerruksessa MM-hopeaa.


title: Mikko Mäntymäki

text: Mäntymäki kilpaili World Powerlifting Unionin (WPU) MM-kisoissa Coventryssä Iso-Britanniassa. Penkiltä hän punnersi avoimessa ikäluokassa hopeaa ja veteraaneissa kultaa. Maasta Mäntymäki nosti WPU:n veteraanien (45-49 v) alle 100 kilon painoluokan maailmanennätyksen 250 kg , mikä riitti pronssiin avoimessa ikäluokassa ja mestaruuteen veteraaneissa.


title: Mikko Mäntymäki

text: GPA lanseerasi MM-kisoihinsa Dolgoprudnyissä Venäjällä doping-testatun kategorian. Mäntymäki nosti siinä Push-Pull'issa GPA:n veteraanien (40-49 v) alle 100 kilon painoluokan maailmanennätyksen 400 kg . Avoimessa ikäluokassa tulos toi pronssia ja veteraaneissa kultaa. Lisäksi hän sijoittui veteraanien maastanostossa toiseksi.


title: Mikko Mäntymäki

text: Mäntymäki kilpaili kesällä WPU:n Euroopanmestaruuskilpailuissa Kerkdrielissä, Alankomaissa. Hän sijoittui avoimessa ikäluokassa penkkipunnerruksessa toiseksi ja voitti maastanoston.


title: Mikko Mäntymäki

text: Syksyllä World Raw Powerlifting Federationin (WRPF) MM-kisoissa Moskovassa Mäntymäki nosti doping-testatun kategorian Push-Pull'issa avoimessa ikäluokassa hopeaa . Hän osallistui lisäksi otevoimailussa Rolling Thunder -kilpailuun sijoittuen avoimessa ikäluokassa hopealle. Veteraanien Rolling Thunderin hän voitti.


title: Mikko Mäntymäki

text: Myöhemmin samana syksynä Mäntymäki osallistui myös World Powerlifting Alliancen (WPA) MM-kisoihin Siedlcessä, Puolassa. Doping-testatussa kategoriassa hän penkkipunnersi avoimessa ikäluokassa pronssia ja veteraaneissa kultaa. Maasta Mäntymäki nosti ikäluokkansa (45-49 v) WPA -liiton alle 100 kilon painoluokan maailmanennätyksellä 255 kg veteraanien maailmanmestaruuden.


title: Mikko Mäntymäki

text: Huhtikuussa Mäntymäki nosti WRPF:n EM-kisoissa Moskovassa doping-testatun kategorian Push-Pull'issa alle 100 kilon sarjassa. Hänen tuloksensa oli 405 kg (150 kg + 255 kg), jolla hän sijoittui avoimessa ikäluokassa kolmanneksi.


title: Mikko Mäntymäki

text: Lokakuussa Mäntymäki kilpaili ensimmäisen kerran alle 90 kilon painoluokassa. Moskovassa järjestetyissä WRPF-liiton MM-kilpailuissa hän voitti doping-testatussa kategoriassa Push-Pull'in avoimen ikäluokan maailmanmestaruuden 2.5 kilon erolla lähimpään kilpailijaansa . Mäntymäen tulos 385 kg oli WRPF:n uusi veteraanien (45-49 v) maailmanennätys .


title: Mikko Mäntymäki

text:
Marraskuussa Mäntymäki osallistui Kiovassa Ukrainassa GPA:n maailmanmestaruuskisoihin. Punnituksessa 88.7 kg painanut Mäntymäki nosti uransa parhaan kilpailun nostotulokset kehonpainoon suhteuttavissa IPF ja Wilks -pisteissä . Hän penkkipunnersi 145 kg ja maastanosti 250 kg, Push-Pull'in ollessa siten 395 kg. Doping-testattujen avoimessa ikäluokassa Mäntymäki voitti pronssin maastanostossa ja hopean Push-Pull'issa . Maastanoston ja Push-Pull'in tulokset olivat GPA:n veteraanien (40-49 v) uusia maailmanennätyksiä , .
Mäntymäen varusteettomat henkilökohtaiset ennätykset alle 90 kilon painoluokassa ovat penkkipunnerrus 145 kg (GPA, Kiova 2018) ja maastanosto 250 kg (GPA, Kiova 2018). Alle 100 kilon painoluokassa Mäntymäki on parhaimmillaan penkkipunnertanut 155 kg (WPC, Juva 2018) ja maastanostanut 260 kg (GPA, Sydney 2014).


title: Mikko Mäntymäki

text: Mäntymäki pitää hallussaan GPA:n doping-testatussa kategoriassa Push-Pull'in veteraanien (40-49 v) maailmanennätyksiä kahdessa painoluokassa: -90 kg: 395 kg ja -100 kg: 400 kg . Lisäksi hänellä on GPA:ssa maastanoston veteraaniennätys -90 kg: 250 kg . WRPF:ssä Mäntymäellä on doping-testattujen Push-Pull'in veteraanien (45-49 v) maailmanennätys -90 kg painoluokassa: 385 kg . Maastanoston veteraaniennätyksiä Mäntymäellä on -100 kg sarjassa myös WPU:ssa 250 kg sekä WPA:ssa 255 kg .


title: Mahoningin piirikunta

text: Mahoningin piirikunta on piirikunta Ohiossa, Yhdysvalloissa. Sen hallinnollinen keskus on Youngstown.


title: Mahoningin piirikunta

text: Mahoningin naapuripiirikuntia ovat Columbiana etelässä, Stark lounaassa, Portage luoteessa ja Pennsylvanian puolella Mercerin sekä Lawrencen piirikunnat.


title: Mahoningin piirikunta

text: Piirikunnassa oli vuoden 2010 väestönlaskennassa 238 823 ihmistä. Etniset ryhmät jakautuvat valkoisiin, joita on 81,1%, mustiin (16,1%), alkuperäisamerikkalaisiin (0,2%) ja aasialaisiin (0,8%).


title: Mahoningin piirikunta

text: Kotitalouden mediaanitulo on 40 570 dollaria ja köyhyysrajan alapuolella oli 17,1% väestöstä 2007–2011 välisenä aikana.


title: Jack Thompson

text: John Bruce ”Jack” Thompson (s. 25. heinäkuuta 1951) on yhdysvaltalainen aktivisti ja entinen asianajaja, joka asuu Coral Gablesissa, Floridassa. Thompson, joka on julistanut itsensä kristilliseksi konservatiiviksi, on tunnettu julkisesta puolustuksestaan konservatiivisia kristillisiä moraalistandardeja kohtaan. Hän on myös puhunut monia videopelejä, kuten "Grand Theft Autoa" ja "Bullya" vastaan. Hän menetti asianajajan lupansa 25. syyskuuta 2008. Hän on yrittänyt saada käyttöön monta videopelejä rajoittavaa lakia mutta yhtäkään niistä ei tullut käyttöön koska ne todettiin Yhdysvaltain perustuslain ensimmäisen lisäyksen vastaisiksi.


title: Puhelinverkko

text: Perinteinen puhelinverkko ("Public switched telephone network - PSTN") muodostuu useista piirikytkentäisistä puhelinverkoista ympäri maailmaa. Alun perin järjestelmä muodostui analogisesta verkosta, jossa käsivälitteisesti ohjattiin keskuksien kautta puheluita tilaajien välillä. Nykyään verkon toiminnot on pääasiallisesti digitalisoitu ja automatisoitu.


title: Puhelinverkko

text: Puhelinverkkojen toiminta on hyvin pitkälle säädeltyä ja standardisoitua, tätä toimintaa ohjaa Kansainvälinen televiestintäliitto ITU ja paikalliset regulaattorit, Suomessa Viestintävirasto.


title: Puhelinverkko

text: Ensimmäiset puhelinverkot muodostuivat puhelinlaitteiden välille vedetyistä johtimista, jolloin käyttö oli vielä varsin rajattua. Ajan myötä puhelimet yhdistettiin alueellisiin puhelinkeskuksiin ja keskuksia kytkettiin toisiinsa. Ajan mittaan järjestelmä kattoi kokonaisia kaupunkeja, maita ja maanosia. Ensimmäisiä automatisoinnin vaiheita oli puhelimen lähettämä pulssivalinta, katkomalla linjalla kulkevaa taajuutta laite kertoi keskukselle valittavan numeron. Tietotekniikan kehityksen myötä tietokoneet valjastettiin ohjaamaan puheluliikennettä, joka johti siirtymiseen pois sähkömekaanisesta relekytkentäisestä välityksestä täysin digitaalisiin keskuksiin.


title: Puhelinverkko

text: Suomessa tätä kehitystä luotsasi 1970-luvulla eteenpäin tuolloisen Televan Keijo Olkkola, jonka menestystarinaksi muodostui Euroopassa ensimmäinen täysin digitaalinen puhelinkeskus DX200.


title: Puhelinverkko

text:
Puhelinverkon toiminta rakentuu yksinkertaisimmillaan päätelaitteesta (puhelin), joka on yhdistetty johtimella tilaajaverkon kautta puhelinkeskukseen, josta liikenne ohjataan haluttuun pisteeseen.
Puheluliikennettä keskusten välillä ohjataan tavallisesti SS7-protokollan avulla.


title: Puhelinverkko

text: Käytännössä nykyaikainen puhelinverkko ei ole enää täysin piirikytkentäinen, vaan välitysliikenteessä hyödynnetään nykyään myös lähiverkoista ja Internetistä tuttua pakettivälitteistä verkkoa. Pakettivälitteisessä verkossa tilaajan ja vastaanottajan välille ei muodostu piiriä, vaan paketit voivat kulkea useita eri reittejä. Samalla reitillä voi myös kulkea samaan aikaan usean eri yhteyden paketteja.


title: Keuhkolaajentuma

text: Keuhkolaajentuma eli emfyseema on tila, jossa keuhkorakkuloiden seinämät tuhoutuvat ja hengitysteho pienenee. Tupakointi on suurin riskitekijä taudille. Tauti voi olla myös synnynnäinen. Keuhkolaajentuma liittyy usein eriasteisena krooniseen keuhkoputkentulehdukseen ja varsinkin sen obstruktiiviseen muotoon, jolloin kliinisissä tilanteissa puhutaan keuhkoahtaumataudista (COPD). Sana emfyseema tulee kreikan kielisestä sanasta emphȳsēma, ja tarkoittaa sisään hengitystä.


title: Keuhkolaajentuma

text: Kroonisista keuhkolaajentumista 80—90 % aiheutuu tupakoinnista. Tupakointi heikentää hengityksen ulosvirtausta ja sen kompensoimiseksi elimistö pyrkii laajentamaan keuhkokudosta, mikä luo edellytykset keuhkolaajentumalle. Lisäksi keuhkorakkuloiden entsyymitoiminta muuttuu tupakansavun vaikutuksesta niin, että rakkuloiden seinämien rakenne alkaa tuhoutua.


title: Keuhkolaajentuma

text: Keuhkolaajentuma voi olla myös synnynnäinen. Synnynnäisessä keuhkolaajentumassa tyypillisesti yksi keuhkojen lohko on laajentunut liikaa. Laajentunut lohko voi painaa muita keuhkojen osia kasaan. Synnynnäinen keuhkolaajentuma on henkeä uhkaava, mutta voi olla parannettavissa. Synnynnäinen keuhkolaajentuma löydetään useimmiten jo kohdunsisäisessä ultraäänessä. Harvoissa yksittäistapauksissa diagnoosi on saatu vasta lapsuusiässä.


title: Robert Cooper

text: Robert Francis Cooper (s. 1947) on toiminut vuodesta 2002 alkaen Euroopan unionin neuvoston ulko- ja turvallisuuspolitiikasta vastaavana pääjohtajana. Aiemmin hän työskenteli brittihallinnon korkeana virkamiehenä ja Tony Blairin erityisavustajana.


title: Robert Cooper

text: Cooper tunnetaan "uuden liberaalin imperialismin" puolestapuhujana.


title: Keuhkotuuletus

text: Keuhkotuuletus on tapahtuma, jossa hengityslihasten toiminnan seurauksena happipitoinen ilma saapuu keuhkoihin ja hiilidioksidipitoinen poistuu. Keuhkotuuletuksen määrä ilmoitetaan normaalisti tilavuutena minuutissa.


title: Bartok Suurenmoinen

text: Bartok Suurenmoinen ("Bartok the Magnificent") on vuonna 1999 valmistunut amerikkalainen piirroselokuva, jonka ohjasivat Gary Goldman ja Don Bluth. Elokuvan tuotti Twentieth Century Fox Home Entertainment. Elokuva kestää 78 minuuttia. Elokuva julkaistiin VHS:lle vuonna 1999 ja DVD:lle vuonna 2005.Elokuvan päähenkilönä on Anastasia-elokuvasta tuttu Bartok-lepakko.


title: Cool Spot

text: Cool Spot on Virgin Interactiven vuonna 1993 Sega Mega Drivelle, Super Nintendolle, Sega Game Gearille, Amigalle, Game Boylle ja MS-DOSille julkaisema tasohyppelypeli. Pelin päähenkilö on 7 Up-virvoitusjuoman maskotti: juoman etiketissä esiintyvä punainen piste, jolle on lisätty raajat, aurinkolasit ja suu. Pelin palkitun musiikin on tehnyt Tommy Tallarico .


title: Jim & The Beatmakers

text: Jim & The Beatmakers oli kesästä 1964 kevääseen 1965 toiminut suomalainen pop-yhtye. Yhtyeessä olivat mukana Raul "Jim" Wikström (laulu), veljekset Seppo (soolokitara) ja Kari Keurulainen (komppikitara), Hannu Luomanen (basso) ja Ronnie Österberg (rummut). Jim & The Beatmakersilla oli paljon keikkoja ja se aiheutti suoranaista hysteriaa ihailijoissaan. Yhtyeen ohjelmistossa oli muun muassa The Tremeloesin ja The Swinging Blue Jeansin biisejä.


title: Jim & The Beatmakers

text: Yhtyeen ensilevy, lokakuussa 1964 levytetty Wikströmin säveltämä "My Only One", oli hitti. Sitä seurasi helmikuussa 1965 levytetty "You Can’t Go Away", joka ei kuitenkaan enää yltänyt samanlaiseen suosioon. Muutenkin alkoi yhtyeessä suosion myötä ilmetä riitoja ja pian se hajosi. Wikström ja Seppo Keurulainen liittyivät maaliskuussa 1965 The Beatmakers -yhtyeeseen, josta muotoutui Jormas.


title: Itte Detenamo

text: Itte Detenamo (s. 22. syyskuuta 1986 Buada, Nauru) on naurulainen painonnostaja.


title: Itte Detenamo

text: Detenamo sijoittui Ateenan olympialaisissa 2004 yli 105 kilon sarjassa neljänneksitoista. Vuoden 2005 junioreiden MM-kilpailuissa Busanissa hän sai pronssia työnnössä ja oli yhteistuloksessa viides. Seuraavana vuonna hän voitti Melbournen Kansainyhteisön kisoissa pronssia. Oseanian mestaruuskisoissa Detenamo voitti vuonna 2006 Apiassa kultaa molemmissa nostomuodoissa ja yhteistuloksessa. Yhteistuloksesta hän saavutti kultaa myös vuotta myöhemmin niin ikään Apialla pidetyissä maanosansa mestaruuskilpailuissa. Vuoden 2007 Etelä-Tyynenmeren kisoissa Detenamo voitti kolme kultaa. Vuoden 2008 Oseanian mestaruuskisoissa Aucklandissa hän voitti kultaa tempaustuloksellaan ja sijoittui hopealle työnnössä ja yhteistuloksessa. Detenamo oli Naurun ainut edustaja Pekingin olympialaisissa 2008, missä hän sijoittui kymmenenneksi yhteistuloksella 385. Delhin Kansainyhteisön kisoissa 2010 hän sai yli 105 kilon sarjassa hopeaa.


title: Itte Detenamo

text: Detenamo on 175 senttimetriä pitkä ja painaa 150 kilogrammaa.


title: Viidakkovekara Juuso

text: Viidakkovekara Juuso (alkuperäiseltä nimletään "Jungledyret Hugo") on vuonna 1993 ensi-iltansa saanut tanskalainen piirroselokuva, jonka ohjasivat Stefan Fjeldmark ja Quist Møller. Elokuvan tuotti Per Holst Film A/S ja A Film I/S. Elokuvalle tehtiin vuonna 1996 jatko-osa "Viidakkovekara Juuso elokuvasankarina".


title: Viidakkovekara Juuso

text: Suomessa elokuva sai ensi-illan helmikuussa 1995. Elokuva on esitetty televisiossa vuosina 1997, 1998 ja 1999.


title: Viidakkovekara Juuso

text: Elokuva kertoo viidakossa asustavasta erittäin harvinaisesta Viidakkovekara Juusosta, joka joutuu diivailevan elokuvatähden Isabellan kaappaamaksi. Juuso ei viihdy kaupungissa ja yrittää keinolla millä hyvänsä päästä takaisin viidakkoon. Hän tutustuu Riitta-nimiseen tyttökettuun, jonka kanssa hänellä syntyy romantiikansävyinen ystävyyssuhde.


title: Vera Alentova

text: Vera Valentinovna Alentova (; s. 21. helmikuuta 1942) on venäläinen näyttelijä. Hän on esiintynyt muun muassa elokuvassa "Moskova ei usko kyyneliin" (1979).


title: Vera Alentova

text: Alentova on saanut runsaasti tunnustusta; myönnettyjen kunnianosoitusten joukossa ovat Neuvostoliiton valtionpalkinto ja Venäjän kansantaiteilijan arvo. Näyttelijä ja juontaja Julija Menšova on hänen tyttärensä Vladimir Menšovin kanssa.


title: Koliiniesteraasi

text: Koliiniesteraasit ovat entsyymejä, joita esiintyy synapseissa. Koliiniesteraasi pilkkoo asetyylikoliinia. Antikoliiniesteraasi ei sen sijaan ole nimestään huolimatta entsyymi vaan aine, joka estää koliiniesteraasin toimintaa.


title: Koliiniesteraasi

text: Koliiniesteraasin alatyyppejä:


title: PopCap Games

text: PopCap Games on yhdysvaltalainen pelitalo. Sen perustivat John Vechey, Brian Fiete ja Jason Kapalka Seattlessa vuonna 2000. PopCap keskittyy yksinkertaisten, kaikille pelaajille soveltuvien pelien kehittämiseen. Useimpia pelejä on myös mahdollista kokeilla ennen ostamista.


title: PopCap Games

text: Perustettuaan yrityksen vuonna 2000 John Vechey, Brian Fiete ja Jason Kapalka aloittivat "Bejeweled" -pelin kehittämisen. Siitä tuli suuri hitti, ja se julkaistiin useille eri alustoille.


title: PopCap Games

text: Vuonna 2005 PopCap laajeni ostettuaan toisen seattlelaisen pelitalon, James Gwertzman perustaman Sprout Gamesin.


title: PopCap Games

text: Elokuussa 2007 PopCap Games teki sopimuksen Valve Corporationin kanssa. Se mahdollisti pelien levityksen Valven Steam-verkkopalvelussa. Saman vuoden aikana PopCap osti SpinTop Gamesin ja Retro64:n. PopCap alkoi julkaista ja markkinoida myös muiden pelitalojen pelejä itse kehittämiensä lisäksi.


title: PopCap Games

text: PopCap Gamesin pelit ovat yksinkertaisia. Alussa pelaajalle annetaan vain muutamia ohjeita, ja peruspelaamisen oppiminen on nopeaa. Useimpia pelejä voi ohjata pelkällä hiirellä, ja ne sisältävät useita samaan perusideaan perustuvia pelimuotoja.


title: PopCap Games

text: Peleissä käytetään usein Future Crewin jäsenten, Jonne Valtosen ja Peter Hajban säveltämää tracker-musiikkia.


title: Kortikosteroidit

text:
Kortikosteroidit ovat joukko selkärankaisten lisämunuaiskuoren tuottamia steroidihormoneja ja niiden kaltaisia synteettisiä yhdisteitä. Kortikosteroideja on kahta pääluokkaa, glukokortikoidit ja mineralokortikoidit, ja ne osallistuvat moniin fysiologisiin toimintoihin, kuten stressin säätelyyn, immuunivasteeseen ja tulehdusreaktioon. Kortikosteroideja ovat muun muassa kortisoli, kortikosteroni, kortisoni sekä aldosteroni.
Lisämunuaiskuoren hormonit ovat välttämättömiä, ja ihmisellä kortikosteroidituotannon loppuminen (Addisonin tauti) johtaa hoitamattomana kuolemaan 1–2 viikossa. Synteettisiä glukokortikoideja käytetään lääkeaineina lukuisiin tauteihin kuten astmaan, keuhkoahtaumatautiin ja Crohnin tautiin.


title: Kortikosteroidit

text: Kortikosteroidit kuten muutkin steroidihormonit ovat kolesterolin johdannaisia. Niiden syntetisoinnissa tarvitaan mitokondrion sytokromi P450 -perheen entsyymejä. Synteesin nopeutta rajoittava vaihe on kolesterolin hapetus ja oksidatiivinen lohkaisu Δ5-pregnenoloniksi, joka on gluko- ja mineralokortikoidien synteesin lähtöaine.


title: Kortikosteroidit

text: Lisämunuaiskuoren eri osissa tapahtuu erilaisia reaktioita johtuen siitä, että eri osissa on eri entsyymejä. Siksi lisämunuaiskuoren "zona fasciculatassa" syntyy glukokortikoidi kortisolia, "zona glomerulosassa" puolestaan mineralokortikoidi aldosteronia.


title: Kortikosteroidit

text: Kortikosteroidien reseptorit muistuttavat rakenteeltaan muiden steroidihormonien reseptoreita. Glukokortikoidien kohdesoluissa on sytoplasmassa glukokortikoidireseptoreja (GR). Mineralokortikoidien kohdesoluissa, munuaistubuluksen soluissa taas on sekä glukokortikoidireseptoreja että mineralokortikoidireseptoreja (MR). MR:n affiniteetti glukokortikoideille on yhtä suuri kuin affiniteetti mineralokortikoideille, mutta munuaistubuluksen soluissa glukokortikoidien pitoisuus pidetään pienenä, joten MR:en aktivaatio riippuu mineralokortikoidien pitoisuudesta.


title: Kortikosteroidit

text: Sytoplasmassa inaktiivisena GR:iin on sitoutuneena proteiinikompleksi. Kun glukokortikoidi sitoutuu reseptoriin, proteiinikompleksi irtoaa ja reseptori muodostaa homodimeerin eli kompleksin toisen aktivoituneen GR:n kanssa. GR-dimeeri siirtyy tumaan, missä se sitoutuu johonkin perimän "glukokortikoidiresponsiiviseen elementtiin" (GRE). Kun eri geenien GRE:ihin sitoutuu GR-dimeerejä, joidenkin geenien luenta lisääntyy, toisten vähenee, mikä aiheuttaa solussa vasteen hormonille.


title: Gilles Rondy

text: Gilles Rondy (s. 4. syyskuuta 1981 Brest) on ranskalainen avovesiuimari.


title: Gilles Rondy

text: Rondy saavutti ensimmäisen arvokisamitalinsa voitettuaan hopeaa 25 kilometrin kilpailusta Berliinin pitkän radan EM-kilpailuissa 2002 Juri Kudinovin jälkeen. Budapestin pitkän radan EM-kisoissa 2006 hän saavutti samasta lajista kultaa uituaan ajan 5.10.17,3.


title: Kortikosteroni

text: Kortikosteroni on glukokortikoidi-hormoni. Sitä erittää lisämunuaiskuori.


title: Kortikosteroni

text: Kortikosteronin kemiallinen kaava on CHO, moolimassa 346,46 g/mol ja CAS-numero 50-22-6.


title: Daytona USA (videopeli)

text: Daytona USA () on Segan alun perin vuonna 1994 Sega Model 2 -kolikkopelilaitteistolle julkaisema, Sega-AM2-ryhmän kehittämä kilpa-ajopeli. Pelissä pelaaja ja 39 muuta autoa ajavat kilpaa kolmella erilaisella radalla, joista Beginner- eli aloittelijarata, nimeltään Three Seven Speedway, perustuu etäisesti oikeaan Daytonan ovaalirataan. Muut kaksi rataa ovat peliä varten kehitettyjä.


title: Daytona USA (videopeli)

text: Kolikkopeli salli kahdeksan "kabinetin" liittämistä toisiinsa moninpeliä varten.


title: Daytona USA (videopeli)

text: Vuonna 1995 pelistä julkaistiin käännös Sega Saturn -konsolille, ja seuraavana vuonna julkaistiin Saturnille Daytona USA: Championship Circuit Edition, jota pidettiin ilmestyessään huomattavasti parempana versiona. Siinä oli myös kaksi uutta rataa, neljä uutta autoa ja alkuperäisestä Saturn-käännöksestä puuttunut kaksinpeli.


title: Daytona USA (videopeli)

text: Myöhemmin Japanissa julkaistussa Daytona USA: Circuit Edition -versiossa oli länsimaisesta versiosta puuttuneita ominaisuuksia, muun muassa mahdollisuus ajaa kisoja eri vuorokaudenaikoina ja mahdollisuus Internet-pelaamiseen erillisen XBAND-nimisen modeemin avulla. Myös ohjattavuus poikkesi länsimaisesta Championship Circuit Editionista, ollen enemmän alkuperäisen kolikkopelin ja ensimmäisen Saturn-version kaltainen. Amerikassa julkaistiin tämän jälkeen vielä Daytona USA: CCE NetLink Edition, joka perustui japanilaiseen Circuit Editioniin ja sisälsi Internet-pelimahdollisuuden Amerikassa julkaistun NetLink-modeemin avulla. Vuonna 1997 PC:lle julkaistuja Daytona USA ja Daytona USA Deluxe -käännöksiä kritisoitiin muun muassa huonosta ruudunpäivityksestä ja Direct3D-tuen puutteesta.


title: Daytona USA (videopeli)

text: Daytona USA:lle julkaistiin vuonna 1998 Segan Sega Model 3 -kolikkopelilaitteistolle jatko-osa Daytona USA 2: Battle On The Edge.


title: Daytona USA (videopeli)

text: Vuoden 1988 versiota ei ole käännetty pelikonsoleille lukuun ottamatta Segan Out Run 2:n Xbox-käännöksessä olevia Daytona USA 2:n ratoja.


title: Daytona USA (videopeli)

text: Peli oli varhaisia teksturoitua reaaliaikaista 3D-grafiikkaa käyttäviä videopelejä.


title: Daytona USA (videopeli)

text: Peli esiintyy useilla parhaimpina pidettyjen videopelien listoilla.


title: Indian Airlinesin lento 814

text: Indian Airlinesin lento 814 kaapattiin 24. joulukuuta 1999 reitillä Kathmandu–Delhi. Kone oli matkalla Katmandun kansainväliseltä lentoasemalta Delhin kansainväliselle lentoasemalle. Lentokoneen saapuessa Intian ilmatilaan kello 5.30 viisi pakistanilaista kaappasi koneen. Kaapparit puukottivat 25-vuotiasta intialaista Rupin Katyalia joka myöhemmin kuoli vammoihinsa. Lopulta kone laskeutui Kandahariin, Afganistaniin, jossa kaapparit vaativat kolmen muslimiterroristin vapauttamista Intian vankiloista.


title: Indian Airlinesin lento 814

text:
Indian Airlinesin lennon 814 kaapparit tunnistettiin pakistanilaisiksi henkilöiksi nimeltä Ibrahim Athar, Shahid Akhtar Sayed, Sunny Ahmed Qazi, Mistri Zahoor Ibrahim ja ”Shakir”.
Lennon stuertti Anil Sharma kertoi myöhemmin että aseistuneet miehet uhkasivat räjäyttää koneen, ellei lentokapteeni Devi Sharan lentäisi länteen, kuten he vaativat.


title: Indian Airlinesin lento 814

text: Kaapparit halusivat koneen Lucknow’n yläpuolelle ja lentää sieltä Lahoreen. Pakistanin viranomaiset eivät halunneet ottaa konetta vastaan, ja kapteeni Sharan vakuutti, ettei polttoaine riitä Lahoreen saakka, joten koneen piti laskeutua Intian Amritsariin. Amtritsarissa henkilökunta toivoi, että kaappaus loppuisi pian. He pyysivät tarkka-ampujia lentokentälle ampumaan lentokoneen renkaat tyhjiksi. Pyyntöön ei suostuttu tuntemattomasta syystä. Amritsarin poliisia pyydettiin odottamaan Intian erikoisjoukkoja. Kaapparit pyysivät polttoainetäydennystä. Ensin Intian hallitus ei suostunut, mutta kun 25-vuotias Rupin Katyal puukotettiin, täydennykseen suostuttiin, kuitenkin niin ettei se tapahtuisi aivan heti. Katyal kuoli myöhemmin vammoihinsa. Kaapparit uhkasivat tappaa kaikki matkustajat, ellei kapteeni nousisi 30 sekunnin kuluessa. Intian erikoisjoukot olivat saapumassa, mutta joutuivat liikenneruuhkaan Amtritsarissa. Polttoaineen vähyydestä huolimatta Airbus A300 nousi kohti Lahorea.


title: Indian Airlinesin lento 814

text: Kun kone lähestyi Lahorea, lennonjohto ei suostunut antamaan sille laskeutumislupaa. Valot ja muut navigointivälineet sammutettiin. Toimintaa kritisointiin jälkeenpäin etenkin Ison-Britannian ja Yhdysvaltain hallituksia myöten pelkuruutena. Kun kone lähestyi Lahorea, varapilotti huomasi omituisia valoja. Hän tajusi, ettei kone laskeutuisi kiitotielle vaan maantielle. Kapteeni onnistui lisäämään korkeutta ja välttämään onnettomuuden. Lennonjohto salli lopulta koneen laskeutumisen Lahoren lentoasemalle. Muutaman sekunnin kuluttua laskeutumisesta kone päästi loput polttoaineesta ulos. Kone tankattiin välittömästi. Pakistanin viranomaiset eivät sallineet koneen jäämistä, koska eivät halunneet sekaantua kriisiin, jotta heitä ei leimattaisi terrorismin tukijoiksi. Lahoresta kaapattu kone lensi Dubain kansainväliselle lentoasemalle, Yhdistyneisiin arabiemiraatteihin. Dubain lentoasemalla 25 matkustajaa vapautettiin ja puukotetun Katyalin ruumis luovutettiin viranomaisille. Dubaista kone matkasi kohti pohjoista ja laskeutui Kandahariin Talibanin hallitsemaan islamistiseen Afganistaniin.


title: Indian Airlinesin lento 814

text: Taliban kieltäytyi yhteistyöstä Intian hallituksen kanssa ja otti koneen mielellään vastaan. He eivät sallineet Intian erikoisjoukkojen saapumista vapauttamaan konetta, koska eivät halunneet vieraita joukkoja maaperälleen. He eivät suostuneet vapauttamaan konetta myöskään itse. Myöhemmin saatiin selville, että Taliban ja Al-Qaida tukivat kaappausta. Taliban saartoi koneen tankeilla ja sotilailla peläten Intian erikoisjoukkojen yllätyshyökkäystä. Neuvottelut alkoivat Intian Kabulin-suurlähetystön ja kaappareiden välillä.


title: Indian Airlinesin lento 814

text: Vasta viikon kuluttua Intian hallitus lähetti Kandahariin neuvottelijaryhmän. Media Intiassa rupesi tukemaan tätä patrioottista päätöstä ja vaati pikaisia poliittisia neuvotteluita.


title: Indian Airlinesin lento 814

text:
Vaatimuksena oli, että kolme pakistanilaista muslimiterroristia vapautettaisiin Intian vankiloista. Lopulta tähän suostuttiinkin. Vapautetut terroristit olivat Maulana Masood Azhar,
Mushtaq Ahmed Zargar ja Ahmed Omar Saeed Sheikh. Intian ulkoministeri Jaswant Singh meni henkilökohtaisesti Kandahariin vankeineen, sai vaihdettua heidät kaapatun koneen matkustajiin ja salli sen jälkeen kaappaajille vapaan pääsyn koneesta. 31. joulukuuta vuonna 1999 vapautetut koneen panttivangit lensivät takaisin Intiaan erikoiskoneella. Kaapparit katosivat tuntemattomaan paikkaan Afganistanissa Talibanin antamalla linja-autolla.


title: Klystroni

text: Klystroni on katodisädeputkiin kuuluva elektroniputki, jossa elektronisuihku kulkee onteloresonaattorisarjan läpi.


title: Klystroni

text: Pseudokreikkalainen nimitys klystroni tulee kantasanasta κλυσ- (klys), joka on kreikankielinen aaltojen murtumista rantaan kuvaava verbi ja sanan loppu sanasta elektroni.


title: Klystroni

text: Klystron on tyhjiöputki, jonka toisessa päässä on elektronitykki ja vastakkaisessa päässä neutraali kollektori, johon elektronisuihku törmää, tai negatiivinen heijastin, joka kimmauttaa elektronit takaisin ja muodostuu oskillaattori. Siinä välissä on yksi tai useampia onteloresonaattoreita, joiden läpi suihku kulkee. Ensimmäiseen onteloon johdinsilmukalla tai aaltoputkella tuotu heikko signaali aiheuttaa elektronisuihkuun nopeusmodulaation. Viimeisestä ontelosta saadaan sama signaali vahvistuneena. Suihku pidetään koossa voimakkaalla magneetilla.


title: Klystroni

text: Klystroneita käytetään oskillaattoreina tai vahvistimina mikroaalto- ja radiotaajuuksilla. Oskillaattorina klystron on yleensä heijastinklystron ja vahvistimena lineaariklystron. Mutta vahvistinklystron, kuten mikä tahansa vahvistin, voidaan kytkeä myös oskillaattoriksi.


title: Klystroni

text: Oskillaattorina heijastinklystronia on käytetty tuottamaan matalatehoisia, mutta suuritaajuisia paikallistaajuuksia välitaajuuden muodostamiseksi 1960-luvulle asti, jonka jälkeen sama asia on voitu tehdä transistorilla. Sen sijaan hiukkaskiihdyttimissä hyvin suuritehoinen klystron on edelleen käytössä mikroaaltokehittimenä.


title: Klystroni

text: Televisiolähetin ja tehokas tietoliikenteen radiolähetin tarvitsevat hyvin suuren tehon, jota on myös voitava tarkasti ja stabiilisti ohjata monimutkaisen modulaation mukaan. Siihen on klystronia käytetty vuosikymmeniä hyvällä menestyksellä tehovahvistimena.


title: Klystroni

text: Tutkassa yleisesti käytetty magnetron on säädettävyydeltään rajoitettu. Siksi klystronilla, ja sen "sisarkomponentilla" kulkuaaltoputkella (TWT), on toteutettu sellaisia tutkalähettimiä, joiden lähetyspulssin taajuutta on voitava helposti säätää jopa pulssin kestoaikana. Tällöin transistorioskillaattorin teho nostetaan klystronvahvistimella tarvittavalle tehotasolle. Tyypillisen ilmavalvontatutkan klystronlähettimen taajuus on n 3 GHz ja huipputeho 1 MW. Stanfordin yliopistolla on kehitetty klystroneja hyvin suurille antotehoille. Käyttämällä rakennetta, jossa on useampi elektronitykki ja katodisäde rinnakkain, on saatu kymmenien megawattien huipputehoja jopa 10 GHz:n taajuudella. Stanfordin kehittämä tyyppi, 50-MW X-band PPM klystron, pystyy antamaan 59 MW:n huipputehon kun katodisäteen kiihdytysjännite on 465 kV, virta 190 A ja hyötysuhde 65 %.


title: Klystroni

text: Klystronvahvistin on hyvä vahvistamaan myös pienitehoista signaalia koska se on hyvin stabiili ja sen tehovahvistus on hyvin suuri, jopa 60 dB ja ylikin. (60 dB vahvistus tarkoittaa tehon vahvistumista miljoonakertaiseksi.)


title: Klystroni

text: Suuritehoiset klystronit ovat vesijäähdytteisiä, pienet vahvistimet ilmajäähdytteisiä. Klystronin hyötysuhde on verraten huono, n. 60 %, joten hukkalämpöä syntyy paljon katodisäteen tehon suhteessa.


title: Klystroni

text: Klystron keksittiin tavallaan useampaan kertaan. 1930-luvulla Leningradin yliopiston fyysikko, Agnessa Arsenejeva, ja hänen tuleva aviomiehensä, saksalainen Oskar Heil, tutkivat yhdessä elektronien nopeusmodulaatiota teoriassa. He jatkoivat tutkimuksiaan Britanniassa Cavendish Laboratoriossa Cambridgessä. Toinen maailmansota katkaisi heidän työnsä ja Agnessa matkusti Leningradiin jatkamaan tutkimustyötään ja Oskar Berliiniin.


title: Klystroni

text: Ainakin Oskar Heil sai Berliinissä työnsä valmiiksi ja kehitti hyvin klystronin tavoin toimivan, Heilin putkeksi, sanotun oskillaattorin. Heil julkaisi siitä sanomalehtikirjoituksen 1935. Saksan asevoimat käytti Heilin putkea elektroniikassaan koko sodan ajan.


title: Klystroni

text: Leningradin yliopisto sai myös tuloksia aikaan ja siellä kehitettiin mm. monisädetekniikkaan perustuva suurtehoklystron. Myös monia muita klystronin malleja kehitettiin kaikille taajuusalueille ja monille käyttötarkoituksille. Neuvostoliitossa oltiin myös varmoja, että klystron on heidän keksintönsä.


title: Klystroni

text: Kylmän sodan aikaan 1960-luvulla syntyi USA:ssa uudelleenlämmitys "kuolemansäteestä", supervoimakkaasta mikroaaltoaseesta. Salainen projekti 140 kehitti klystronin avulla asetta, jolla oli tarkoitus vahingoittaa maajoukkoja. Uudelleen asia tuli esille 1980-luvulla. Tällöin oli tarkoitus vahingoitta torjuntatarkoituksessa ohjuksia niiden lentoradalle. Neuvostoliiton kehittämät, monisädetekniikkaa käyttävät, suurtehoklystronit olivat avainasemassa tässä suunnittelussa. "Kuolemansädettä" ei syntynyt, mutta kehitystyön sivutuotteena syntyi hyvin tehokkaita klystroneja, joilla voitiin rakentaa suuria hiukkaskiihdyttimiä.


title: Klystroni

text: 1930-luvulla Stanfordin yliopistossa työskenteli fyysikko W. W. Hansen tutkien röntgensäteitä elektronisuihkun avulla. Hän tuli huomanneeksi onteloresonaattorin muodostavan elektroniputkesta oskillaattorin. Asia ei ensin herättänyt suurta huomiota, mutta oskillattori kuitenkin rakennettiin ja dokumentoitiin. Se sai nimekseen rumbatron, johtuen sähkömagneettisten kenttien heilahtelutavasta ontelon sisällä. Samassa laboratoriossa työskentelivät veljekset, Russell ja Sigurd Varian. Heidän työnsä rumbartonin edelleen kehityksessä johti klystronin syntymiseen. On epäselvää, kuinka paljon Varianit tunsivat Heilien töitä, mutta Varianin veljeksiä pidetään yleisesti klystronin keksijöinä. Stanfordin yliopiston nimissä on ensimmäinen klystronin patentti vuodelta 1939, jonka osti Sperry Gyroscope company, johon myös Varianit siirtyivät tutkijoiksi. He perustivat myöhemmin oman nimeään kantavan tehtaan.


title: Westerland (täsmennyssivu)

text: Westerland tarkoittaa seuraavia asioita:


title: Costa Rican colón

text: Costa Rican colón (CRC) (nimetty Kristoffer Kolumbuksen mukaan, ) on Costa Rican ollut rahayksikkö vuodesta 1850 lähtien, jolloin se korvasi aiemman peson. Sen valuuttasymboli on ₡. Sillä on käytössä 5, 10, 20, 25, 50, 100 ja 500 colónin kolikot sekä 1 000, 2 000, 5 000 ja 10 000 colónin setelit.


title: Natalja Vdovina

text: Natalja Gennadjevna Vdovina (; s. 12. tammikuuta 1969) on venäläinen näyttelijä. Hän on esiintynyt niin teatterissa kuin elokuvissakin ja saanut maassaan "Ansioituneen taiteilijan" arvonimen.


title: Natalja Vdovina

text: Vdovina on kotoisin Belogorskista, Krimiltä.


title: Kattilan rauhoitusalue

text: Kattilan rauhoitusalue () on aluetason luonnonsuojelualue Leningradin alueen Jaaman piirissä Venäjällä. Sen pinta-ala on 12 100 hehtaaria, josta järviä on 3 000 hehtaaria ja Suomenlahden vesialuetta 50 hehtaaria.


title: Kattilan rauhoitusalue

text: Rauhoitusalue on perustettu vuonna 1976. Sitä hallinnoivat Leningradin aluehallitus ja LOGU ”Rakovyje ozjora” (). Rauhoitusalueen tavoitteena on pohjoisimpien tammimetsien, vanhojen havumetsien sekä harvinaisten kasvi- ja eläinlajien suojelu, jääkauden muovaaman maiseman, järvien ekosysteemien sekä luonnon monimuotoisuuden säilyttäminen. Rauhoitusalue ulottuu 30 kilometriä Kaprionlahdesta lounaaseen, ja siihen kuuluvat Koppananjärvi, Syväjärvi, Paapinajärvi, Haapalanjärvi ja Palokkaanjärvi. Alueen sisällä sijaitsevat Järvikoiskylä sekä Kjamišin asemanseudun taajama (). Läheisin suurempi asutuskeskus on Kattilan kylä 5 kilometriä rauhoitusalueesta itään.


title: List

text: List on kunta Saksassa, Schleswig-Holsteinin osavaltion Nordfrieslandin piirikunnassa. Asukkaita Listissä oli 31. joulukuuta 2014 1 548, joista naisia oli 767 ja miehiä 781. Kunnan pinta-ala on 18,47 km² ja väestötiheys 84 as./km² (31.12.2014). Listin pormestari on Wolfgang Strenger.


title: List

text: List sijaitsee Syltin saarella ja on Saksan pohjoisin kunta. Listin naapurikunta on Kampen etelässä. Muualla kunta rajautuu Pohjanmereen. Listin luonto on dyynejä, suomaata ja hiekkarantoja.


title: List

text: Listin yhteistyökaupunkeja ovat Selfkant Nordrhein-Westfalenin osavaltiossa, Görlitz Saksin osavaltiossa ja Oberstdorf Baijerin osavaltiossa. Kuntia yhdistää niiden sijainti Saksan äärimmäisissä pisteissä. Yhteistyöjärjestön nimi on Zipfelbund.


title: List

text: Listissä toimivat sekä evankelis-luterilainen että katolinen seurakunta. Lististä pääsee lautalla tanskalaiselle Rømøn saarelle.


title: List

text: Ensimmäinen maininta Lististä on vuodelta 1292, jolloin paikkakunta tunnettiin nimellä "Lystum". List kuului Tanskalle vuoteen 1864, jolloin se siirtyi Preussin haltuun.


title: List

text: Vuonna 1900 Listissä oli 13 taloa. Vuonna 1914 Lististä tehtiin sotilastukikohta. Vuonna 1923 Listin dyynit suojeltiin. Dyynit olivat yhden muun Syltin saarella sijaitsevan alueen kanssa ensimmäiset Schleswig-Holsteinin alueelle perustetut suojelualueet. Vuonna 1931 Wolfgang von Gronau lähti Lististä lentokoneella ja kiersi maapallon. Vuonna 1963 tanskalainen laivanomistaja Lindinger aloitti matkustaja/autolauttaliikenteen Listin ja Rømøn saaren välillä.


title: Xin Qiji

text: Xin Qiji (; 28. toukokuuta 1140 – 3. lokakuuta 1207) oli kiinalainen runoilija ja pitkän uran luonut sotilas. Hän kehitti eteläisen Song-dynastian aikana ci-nimisen runouden lajin huippuunsa.


title: Xin Qiji

text: Runoilijalta on säilynyt yli kuusisataa tekstiä.


title: Framinsalmi

text: Framinsalmi on Pohjoisen jäämeren ja Pohjois-Atlantin (Grönlanninmeren) yhdistävä salmi Huippuvuorten ja Grönlannin välissä. Salmen syvyys on enimmillään noin 2 600 m. Framinsalmi on Pohjoisen jäämeren muihin meriin yhdistävistä salmista syvin ja siksi tärkeä merien välisen vedenvaihdon kannalta. Salmi on nimetty Fram-tutkimusaluksen mukaan.


title: Framinsalmi

text: Framinsalmen kautta kulkeutuu paljon merijäätä ulos Pohjoiselta jäämereltä. Etelään kulkeutuvan merijään määräksi on arvioitu keskimäärin 2 300 km vuodessa, minkä lisäksi salmen läpi kulkee noin 1 900 km nestemäistä makeaa vettä vuodessa.


title: Kurkolanniemen rauhoitusalue

text: Kurkolanniemen rauhoitusalue () on aluetason luonnonsuojelualue Leningradin alueen Jaaman piirissä Venäjällä. Se sijaitsee Kurkolanniemellä Suomenlahden etelärannalla Narvanlahden ja Laukaanlahden välissä. Rauhoitusalueen keskellä on kanavalla Suomenlahteen yhdistetty Pärspäänjärvi ja sen eteläpuolella kirkasvetinen Valkeajärvi. Pohjoisessa on matala ja rikkonainen Kurkolanniemen riutta (). Koko alueen pinta-ala on 60 000 hehtaaria, josta 38 000 hehtaaria on Suomenlahden vesialuetta ja 848 hehtaaria järviä. Läheisin suurempi asutuskeskus on Laukaansuun taajama.


title: Kurkolanniemen rauhoitusalue

text: Rauhoitusalue on perustettu vuonna 2000. Sitä hallinnoivat Leningradin aluehallitus ja LOGU ”Rakovyje ozjora” (). Rauhoitusalueen tavoitteena on Suomenlahden etelärannan luonnonmaiseman, luonnontilaisten metsien ja luonnon monimuotoisuuden säilyttäminen sekä harvinaisten kasvi- ja eläinlajien, vesilintujen pesimä- ja levähdyspaikkojen ja hylkeiden elinympäristön suojelu. Kurkolanniemi on pohjoisimpia alueita, joilla tammi ja monet muut lehtipuut kasvavat luonnontilaisina. Kasvi- ja eläinmaailma on poikkeuksellisen monipuolinen ja asutus vähäistä.


title: Kurkolanniemen rauhoitusalue

text: Kurkolanniemelle ja Suomenlahden ulkosaarille on jo pitkään suunniteltu Inkerinmaan luonnonpuistoa. Viime aikoina suunnitelmat eivät kuitenkaan ole edenneet. Ympäristöaktivistit pitävät tähän syynä Suomenlahden vesialueilla harjoitettavaa mangaaniesiintymien hyödyntämistä. Rauhoitusalueella suoritetut laittomat metsänhakkuut ovat herättäneet runsaasti huomiota.


title: Kurkolanniemen rauhoitusalue

text: Kurkolanniemi on rajavyöhykettä, jolle pääsyyn tarvitaan lupa.


title: Maastohiihto talviolympialaisissa 1924 – miesten 18 km

text: Miesten 18 kilometrin maastohiihtokilpailu vuoden 1924 talviolympialaisissa käytiin 2. helmikuuta Chamonixin olympiastadionilla. Kilpailu käytiin hyvissä olosuhteissa hiihtoladulla, jossa korkeuseroja oli 170 metriä. Ennen kilpailuja käytiin keskusteluja siitä, voiko 18 kilometrin matkalle osallistua myös yhdistetyn kilpailijoita, mutta lopullinen päätös oli että samat kilpailijat voivat osallistua sekä 18 km hiihtoon että yhdistettyyn. Kilpailu oli näin myös yhdistetyn kilpailun hiihto-osuus. Väliaikoja ei vielä vuonna 1924 otettu, joten hiihtäjien lopullinen aika selvisi vasta maalissa. Kilpailun voitti Norjan Thorleif Haug, joka voitti myös yhdistetyn kilpailun.


text: Haug ja Gröttumsbraaten oli alkuperäisen suunnitelman mukaan ilmoitettu ainoastaan yhdistetyn kilpailuun, jonka hiihto-osuus kilpailtiin samaan aikaan erikoismiesten kilpailun kanssa. Norjan johto ilmoitti heidät varsinaiseen 18 kilometrin kilpailuun vasta jälkikäteen, jättäen luettelosta pois heikoimmat norjalaiset Strömstadin ja Ökernin. Suomi harkitsi protestin jättämistä kilpailun jälkeen, mutta Tapani Niku esti sen.


text: Niku hiihti loukkaantuneena. Hän oli kolme päivää aikaisemmin 50 kilometrin matkalla suistunut rotkoon ja katkonut kylkiluitaan.


title: Corvus (ase)

text: Corvus () oli roomalaisten käyttämä entraussilta laivoissa ensimmäisen puunilaissodan aikana Karthagoa vastaan.


title: Corvus (ase)

text: Sodan sytyttyä roomalaisten laivojen miehistöillä ei ollut samanlaista kokemusta merisodankäynnistä kuin karthagolaisilla. Tämä teki roomalaisista laivoista tehottomia vihollisia vastaan, joten kehitettiin uusi ase, jonka tarkoitus oli pakottaa vihollinen taistelemaan roomalaisten ehdoilla.


title: Corvus (ase)

text: "Corvus", eli korppi koostui pyörivästä kävelysillasta jonka päähän oli isketty järeä piikki. Tämä uudentyyppinen entraussilta iskettiin vihollisen kansilankkuihin kiinni, jonka jälkeen roomalaiset merisotilaat valtasivat aluksen. Karthagolaislaivojen oli mahdotonta paeta corvuksen otteesta, ja he kärsivätkin tappion yksi toisensa jälkeen lähtien Mylain taistelusta vuonna 260 eaa. jolloin Gaius Duilius voitti Rooman ensimmäisen meritaistelun. Karthagolaiset koettivat kehittää vastatoimia, he esimerkiksi heittivät siltaa pitkin palavaa öljyä ja yrittivät rikkoa niitä lyijypainoilla. He myös koettivat iskeä roomalaisia perään, minne korppi ei ulottunut. Roomalaiset vastasivat rakentamalla pitempiä ja samalla korkeampia korppeja, joihinkin laivohin asennettiin jopa kaksi.


title: Corvus (ase)

text: Roomalaiset hylkäsivät corvuksen jo ennen sodan loppua sen aiheuttaman korkean painopisteen takia. Ainakin kaksi laivastoa menetettiin myrskyissä vuosina 255 ja 253 eaa. Corvus kuitenkin antoi roomalaisille arvokasta kokemusta merisodankäynnistä useiden merivoittojen siivellä. Corvus korvattiin "harpago"lla, naara-ankkureita ampuvalla ballistalla. Naarat, joihin oli kiinnitetty köydet, ammuttiin vihollislaivaan ja tämä vedettiin sitten oman aluksen viereen, jolloin se voitiin entrata.


title: Sotalordi Krang

text: Sotalordi Krang on kuvitteellinen superroisto Marvel-universumissa. Krangin ensiesiintyminen tapahtui Fantastic Four Annualin numerossa 1 ja hänet loivat Stan Lee ja Jack Kirby. Krang oli ennen Atlantiksen sotajoukkojen korkea-arvoinen komentaja kunnes hän yritti kaapata vallan Atlantiksessa jolloin hänet karkoitettiin. Krang johtaa omaa armeijaa joka yrittää vallata Atlantiksen ja on sen takia yksi Atlantiksen prinssin Namorin pahimpia vastustajia.


title: Sultan ibn Abdilaziz

text: Sultan ibn Abdilaziz al-Saud (. 5. tammikuuta 1928 – 22. lokakuuta 2011) oli Saudi-Arabian kruununprinssi ja varapääministeri. Hän oli Ibn Sa’udin poika ja kuningas Abdullahin veli. Hänestä tuli vuonna 1947 Riadin kuvernööri ja vuonna 1953 maansa ensimmäinen maatalousministeri.


title: Sultan ibn Abdilaziz

text: Sultan työskenteli myöhemmin muun muassa maansa puolustus- ja ilmailuministerinä sekä kansallisen lentoyhtiö Saudi Arabian Airlinesin johtokunnan puheenjohtajana.


title: Sultan ibn Abdilaziz

text: Sultanin poika Bandar ibn Sultan on entinen Yhdysvaltain-suurlähettiläs.


title: Sultan

text: Sultan voi tarkoittaa seuraavia asioita:


title: René Laënnec

text: René-Théophile-Hyacinthe Laënnec (17. helmikuuta 1781 – 13. elokuuta 1826) oli ranskalainen lääkäri, joka keksi vuonna 1816 stetoskoopin, jolla voidaan tutkia tarkasti potilaan hengitystä.


title: René Laënnec

text: Laënnec syntyi vuonna 1781 Bretagnessa, Luoteis-Ranskassa. Hänen isänsä oli epäonninen lakimies ja äitinsä varhaisen kuoleman vuoksi hänen enonsa lääketieteen professori G. F. Laënnec käytännössä hoiti kasvatuksen. Valmistuttuaan vuonna 1804 tohtoriksi Hôpital de la Charité -lääketieteenoppilaitoksesta hän oli töissä eri laitoksissa. Pitempiaikaisempi työpaikka löytyi Hôpital Neckeristä, jossa hän oli töissä 1814–1822. Collège de Franceen professoriksi pääseminen oli syy lähteä Neckeristä vuonna 1822. Hän kuoli tuberkuloosiin Bretagnessa vuonna 1826 vetäydyttyään sitä ennen professuuristaansa.


title: René Laënnec

text: Oman kertomuksensa mukaan hän keksi stetoskoopin kun vuonna 1816 hänen vastaanotolle saapui nuorehko naispotilas, joka valitteli sydäntänsä. Laënnec huomasi olevansa ongelmallisessa tilanteessa, sillä tavallisesti sydäntä kuulosteltiin painamalla korva potilaan rintaa vasten. Tällainen menettely tulkittaisiin naisen ollessa potilaana siveettömäksi. Pian hän kuitenkin äkkäsi käyttää rullalle käärittyä paperikääröä, jonka toisen pään hän asettaisi potilaan rinnalle ja toisen omaan korvaansa. Laënnec totesi tämän toimivan yllätän hyvin, se toimi jopa paremmin kuin vanhempi menetelmä. Laënnecin keksintö tuli nopeasti ammattilaisten tietoisuuteen, kun hänen kirjoittama teksti käännettiin vuonna 1821 englanniksi ja kaksi vuotta myöhemmin se julkaistiin Yhdysvalloissa. Stetoskoopista tuli nopeasti lääkärin perustyöväline.


title: Musta Adam

text: Musta Adam on kuvitteellinen superroisto DC-universumissa. Mustan Adamin loivat Otto Binder ja C. C. Beck ja hänen ensiesiintymisensä tapahtui The Marvel Familyn numerossa 1 vuonna 1945. Musta Adam on kapteeni Marvelin arkkivihollinen.


title: Musta Adam

text: Vuonna 2009 hahmo oli listattu sijalle 16 IGN-sivuston laatimassa kautta aikain sata suurinta sarjakuvarikollista.


title: Luettelo PopCap Gamesin videopeleistä

text:
PopCap Gamesin ja sen alaisuudessa toimivien pelistudioiden kehittämät, ja PopCapin julkaisemat pelit.
PopCapin Premium- ja Casual-pelit


title: Kuulamylly

text: Kuulamylly on erilaisten kappaleiden jauhamiseen tarkoitettu pyörivä sylinteri, jossa jauhinkappaleina käytetään pyöreitä kuulia. Myllyn pyöriessä kuulat nousevat keskipakoisvoiman avulla sylinterin ulkokuorta pitkin ja painovoiman voittaessa putoavat jauhettavan materiaalin päälle (kts. kuva). Jauhatukseen vaikuttaa erilaisia tekijöitä kuulien koosta sylinterin pyörimisnopeuteen. Joissain tilanteissa myllyn jälkeen on sijoitettu sykloni tai muu vastaava luokitin, jonka avulla palautetaan liian suuret kappaleet takaisin jauhatukseen.


title: Kuulamylly

text: Kuulien materiaali voi olla esimerkiksi posliinia tai terästä.


title: James McKenzie

text: James McKenzie (13. elokuuta 1903 – 8. tammikuuta 1931) oli brittiläinen nyrkkeilijä, joka voitti hopeaa alle 50 kilon sarjassa Pariisin olympialaisissa 1924.


title: Taco Bell

text: Taco Bell on meksikolaistyylinen pikaruokaravintolaketju, jonka tuotteisiin kuuluvat muun muassa tacot, burritot, quesadillat ja nachot. Taco Bell on Yum! Brandsin tytäryhtiö.


title: Taco Bell

text: Taco Bell -ravintoloita on maailmassa lähes 7 000 kappaletta 24 eri maassa. Euroopassa niitä on 59 (2017).


title: Taco Bell

text:
Taco Bellin perusti Glen Bell, joka avasi ensimmäisen kerran Hot's Drive-In -nimisen nakkikioskin San Bernardinossa Kaliforniassa Vuonna 1948, kun hän oli 25-vuotias. Vuonna 1950 hän avasi Bell's Hamburgersin ja nakkikioskin San Bernardino West Side barrioon. Loppuvuodesta 1951 hän avasi uuden ruokapaikan, tällä kertaa myymällä tacoja Taco-Tian nimellä.
Lähivuosina Bell omisti ja hoiti useita ravintoloita Etelä-Kaliforniassa. Glen perusti ensimmäisen Taco Bellin Downeyniin vuonna 1962. Yritys kasvoi nopeasti, ja vuoteen 1967 mennessä yrityksellä oli yli 100 ravintolaa.


title: Taco Bell

text: Restel ilmoitti kesäkuussa 2017, että yhtiö aikoo tuoda Taco Bell -ketjun myös Suomeen. Ensin avataan kolme ravintolaa pääkaupunkiseudulle, joista ensimmäinen Kalevankatu 2:een Helsingissä 9. marraskuuta 2017. Toinen ravintola avataan kauppakeskus Selloon Espoon Leppävaarassa 16. marraskuuta ja kolmas kauppakeskus Isoon Omenaan Espoon Matinkylässä 23. marraskuuta 2017. Taco Bellin Suomen ravintolat ottavat ensimmäisenä maailmassa valikoimiinsa nyhtökauran, eli Spicy Pulled Oatsin. Ennen tätä, Suomea lähin Taco Bell -ravintola on ollut Hollannissa. Ravintolat toimivat franchise-periaatteella.


title: Tohtori Sivana

text: Tohtori Thaddeus Bodog Sivana on kuvitteellinen tiedemies ja superroisto DC-universumissa. Tohtori Sivana on Mustan Adamin ohella kapteeni Marvelin arkkivihollinen jonka ensiesiintyminen tapahtui Whiz Comicsin numerossa 2 vuonna 1940. Sivanan loivat Bill Parker ja C. C. Beck.


title: Tohtori Sivana

text: Thaddeus Sivana oli yksi kapteeni Marvelin kotikaupungin Fawcett Cityn rikkaimpia miehiä joka otti elämäntehtäväkseen tuhota Fawcett Cityn puolustaja kapteeni Marvel. Useiden epäonnistumisten yritysten jälkeen tuhota kapteeni Marvel hänen bisnesimperiuminsa tuhosi kapteeni Marvel ja hänen varansa jääytettiin. Katkerana tästä hän yritti yhä kiivaammin tuhota kapteeni Marvelin. Hän ei ole vieläkään onnistunut ja nyt hän myös taistelee supersankariryhmä Ulkopuolisia vastaan joiden riveissä taistelee Kapteeni Marvel Jr.


title: Johann Eck

text: Johann Eck (13. marraskuuta 1486-13. helmikuuta 1543) oli saksalainen teologi, katolisen kirkon puolustaja ja Martti Lutherin arvostelija uskonpuhdistuksen aikana.


title: Johann Eck

text: Eck syntyi Memmingenin lähellä sijaitsevassa Eckin kaupungissa. Opiskelunsa hän aloitti Heidelbergin yliopistossa, mutta siirtyi myöhemmin Tübingenin yliopistoon.


title: Johann Eck

text: Kesäkuussa 1519 Leipzigin kaupungissa järjestettiin yli kolmiviikkoinen väittely, Leipzigin väittely, kirkon opetuksista. Väittely käytiin Lutherin, Andreas Karlstadtin ja Eckin kesken. Väittelyn ensimmäisenä aiheena oli vapaa tahto, mistä keskustelivat Karlstadt ja Eck. Heinäkuun 4. päivänä aloitettiin paaviuteen liittyvä väittely Lutherin ja Eckin välillä. Keskustelussa Luther otti "sola scriptura" -kannan (suom. "Raamattu yksin"), jossa hän nosti Raamatun arvovallan paavin ja kirkolliskokousten yläpuolelle. Eck taas syytti Lutheria Wycliffen ja Husin ajatusten omaksumisesta, mihin Luther vastasi muun muassa: "Mitä tulee Husin lausumaan, että 'ei ole autuuden ehto uskoa, että Rooman kirkko on kaikkien muiden yläpuolella', niin en välitä siitä, onko se peräisin Wycliffeltä vai Husilta." Samoin Eck syytti Lutheria kirkolliskokouksen hylkäämisestä.


title: Johann Eck

text: Väittely ei tuonut ratkaisua kiistoihin, vaan pikemminkin jakoi teologeja entisestään. Leipzigin teologien piirissä Eckin katsottiin voittaneen väittelyn, kun taas humanistit pitivät Lutheria voittajana. Eri yliopistoilta pyydettiin väittelystä laadittujen selostusten pohjalta mielipidettä asiassa. Leuvenin ja Kölnin yliopistot ilmoittivat nopeasti vastustavansa Lutherin esittämiä ajatuksia.


title: Johann Eck

text: Väittelyn jälkeen Eckistä tuli yksi Lutherin kiivaimmista arvostelijoista. Kun paavi uhkasi Lutheria pannalla, oli Eckin tarkoitus vastata uhkausbullan julkaisemisesta Saksassa yhdessä Hieronymus Aleanderin kanssa. Yllättäen hänen tielleen kasautui esteitä. Ensinnäkin Erfurtissa yliopisto kieltäytyi bullan julkaisemisesta. Samassa kaupungissa ylioppilaat varastivat bullan kirjakauppiailta ja viskasivat sen jokeen. Leipzigissä tilanne ei ollut sen parempi, sillä nyt Eck itsekin joutui varomaan opiskelijoita. Vaaliruhtinas Fredrik Viisas ei hänkään suostunut julkaisemaan bullaa. Sen sijaan itse keisarin puheilla Aleander onnistui paremmin, ja muutamassa kaupungissa Lutherin teokset poltettiin. Myös Kölnin oli tarkoitus hävittää Lutherin tuotantoa. Aie kuitenkin peruuntui, sillä poltettaviksi onnistuttiin piilottamaan myös Lutherin vastustajien kirjoituksia.


title: Johann Eck

text: Myös myöhemmällä elämällään Eck vastusti kiivaasti leviävää uskonpuhdistusta ja puolusti katolilaisuutta. Hän menehtyi helmikuun 13. päivänä vuonna 1543.


title: Kasper Kenig

text: Kasper Kenig (s. 3. huhtikuuta 1981 Riihimäki) on suomalainen jääkiekkoilija. Hän pelasi EHC Leipziger Eislöwenissä Saksan kolmanneksi korkeimmalla sarjatasolla Oberligassa. Kasperin pikkuveli Max Kenig on myös pelannut EHC Leipziger Eislöwen joukkueessa. Kasper Kenig edusti Suomea alle 18-vuotiaiden MM-kisoissa 1999 Suomen voittaessa kultaa. Jääkiekon SM-liigassa Kenig on edustanut Hämeenlinnan Pallokerhoa sekä Kalevan Palloa. Mestiksessä hän on pelannut Forssan Palloseurassa, Kalevan Pallossa sekä Vaasan Sportissa. Kenig on pituudeltaan 172 cm ja painaa 75 kiloa, kätisyydeltään hän on left.


title: Liukulaakeri

text: Liukulaakeri on yksinkertaisin laakerityyppi. Liukulaakerit muodostuvat tyypillisesti kahdesta pinnasta, joista toinen pyörii toisen suhteen.


title: Liukulaakeri

text: Laakerit valmistetaan usein eri metalliseoksista kuten erityisestä pronssista, kuparista ja alumiinista. Myös muoveja käytetään monissa sovelluksissa. Muoviset liukulaakerit pienillä kuormituksilla eivät välttämättä tarvitse lainkaan voitelua, kun taas metallipohjaiset laakerit vaativat yleensä voitelun määräajoin. Jauhemetallurgisesti valmistetaan huokoisia laakereita, joissa voiteluaine, esimerkiksi molybdeenisulfidi on valmiina huokosissa. Suurien kuormituksien liukulaakerit, tyypillisenä esimerkkinä auton- ja muiden pienien nelitahtimoottorien runko- ja kiertokangenlaakerit, vaativat jatkuvaa voiteluöljyn tuontia ulkoisella öljypumpulla. Käynnistettäessä liukulaakerissa on metallinen kosketus, jollei öljyä paineisteta. Ilman painevoitelua olevat liukulaakeroidut järjestelmät on usein suunniteltu jatkuvasti pyöriviksi. Niiden pyörimisliike riittää pumppaamaan öljyä. Kelloissa käytettävät liukulaakerit vaativat laakeritapin ja "kiven" väliin öljyä. Öljymolekyylit estävät pintojen hankautumisen toisiaan vasten.


title: Fredrik Viisas

text: Fredrik III Viisas (; 17. tammikuuta 1463 Torgau – 5. toukokuuta 1525 Lochau) oli Saksin vaaliruhtinas vuosina 1486–1525. Nykyään hänet muistetaan uskonpuhdistaja Martti Lutherin tärkeänä tukijana uskonpuhdistuksen aikana.


title: Fredrik Viisas

text: Fredrik Viisaan isä oli vaaliruhtinas Ernst, joka kuoli vuonna 1486. Fredrik jakoi aluksi vallan nuoremman veljensä Juhanan kanssa. Fredrik oli huolissaan Habsburgien keisarisuvun vallan kasvusta, joten hän yritti koota Saksan ruhtinaista Pyhän saksalais-roomalaisen keisarikunnan sisäistä vastapainoa keisarille ja ehdotti erilaisia uudistuksia, jotka olisivat lisänneet ruhtinaiden valtaa. Vuonna 1500 hänestä tuli keisarikunnan yhteiseksi hallitukseksi tarkoitetun "Reichsregimentin" puheenjohtaja, mutta kyseinen elin lakkautettiin pian. Keisari Maksimilian I:n kuoltua vuonna 1519 keisariutta tarjottiin Fredrikille, joka kuitenkin kieltäytyi siitä ja varmisti sen sijaan tuellaan Maksimilianin pojanpojan Kaarle V:n valinnan.


title: Fredrik Viisas

text: Fredrik Viisas oli Martti Lutherin suojelija. Tämän takia paavi Leo X ei uskaltanut suoraan julistaa Lutheria pannaan, sillä hän pelkäsi menettävänsä Fredrikin tuen. Asiaan liittyi myös se seikka, että Fredrik oli ollut paavin ehdokas keisariksi. Samoin Fredrikin ansiosta Lutheria ei vaadittu Roomaan paavin kuultavaksi, vaan hänen kuulustelunsa suoritettiin Saksassa. Myöhemmin Fredrik auttoi Lutheria pääsemään Wormsin valtiopäiville puolustamaan oppiaan. Valtiopäivien jälkeen Fredrik vielä järjesti valtakunnankiroukseen joutuneelle Lutherille turvapaikan Wartburgin linnasta.


title: Fredrik Viisas

text: Fredrik Viisas oli myös merkittävä taiteiden ja sivistyksen tukija. Hän toimi piirtäjä Albrecht Dürerin ja taidemaalari Lucas Cranach vanhemman mesenaattina sekä humanisti Georg Spalatinin suojelijana. Fredrik perusti vuonna 1502 Wittenbergin yliopiston, jonne hän myöhemmin nimitti opettajiksi Lutherin ja tämän oppilaan Philip Melanchthonin. Hän keräsi merkittävän pyhäinjäännöskokoelman.


title: Fredrik Viisas

text: Fredrik Viisas kuoli naimattomana ja lapsettomana vuonna 1525. Hänet on haudattu Wittenbergiin. Uudeksi vaaliruhtinaaksi tuli hänen veljensä Juhana.


title: The Jewel of Medina

text: The Jewel of Medina (engl., Medinan jalokivi) on Sherry Jonesin kirjoittama historiallinen romaani. Kirja kertoo profeetta Muhammadin lapsivaimon Aišan tarinan.


title: The Jewel of Medina

text: Kirjan alkuperäinen kustantaja Random House perui vuonna 2008 englanninkielisen painoksen julkaisun, kun kustantamoa varoitettiin julkaisemisen seurauksista. Varoituksen mukaan kirjan julkaiseminen loukkaisi muslimeja ja saattaisi johtaa väkivaltaan. Jones sanoi järkyttyneensä tiedosta. Kustantamo ei saanut kirjasta uhkauksia. Varoituksen takana oli Texasin yliopiston islamin historian professori Denise Spellberg.


title: The Jewel of Medina

text: Myöhemmin kirjan julkaisivat englanniksi muut kustantajat. Yhtä kustantajaa vastaan iskettiin polttopullolla, ja muslimijohtajat uhkasivat kostojen jatkuvan. Kirja on julkaistu myös muutamalla muulla kielellä.


title: Vierintälaakeri

text: Vierintälaakeri on eräänlainen laakeri. Vierintälaakereissa liukukitka vaihdetaan vierimiskitkaan sijoittamalla liikkuvien osien väliin kuulia, rullia tai neuloja. Tällöin puhutaan vastaavasti kuula-, rulla, ja neulalaakereista. Vierintälaakeri tulee toimeen liukulaakeria vähemmällä voitelulla, joten vierintälaakeri soveltuu esimerkiksi kaksitahtimoottoreihin, joiden voitelu ei ole yhtä tehokas kuin nelitahtimoottorien. Vierintälaakereiden käyttäminen kuitenkin monimutkaistaa moottorin kokoamisvaihetta. Vierintälaakereita käytetään laajasti paikoissa, joissa ei ole runsaasti voiteluainetta tarjoilevaa voitelujärjestelmää (öljypumppua), vaan voitelu on heikkoa tai se tehdään määräajoin esimerkiksi voitelurasvalla.


title: Vierintälaakeri

text: Vierintälaakerit samoin kuin liukulaakerit kestävät hyvin akselia vasten kohtisuoraa voimaa, mutta jos järjestelmään kohdistuu akselinsuuntaisia voimia, niin silloin laakerointi täytyy suunnitella tätä varten (aksiaalilaakeri).


title: Vierintälaakeri

text: Laakerin asennus akseliin tapahtuu seuraavasti: laakeria kuumennetaan, jolloin se laajenee. Kuumana se laitetaan akseliin läpi. Akseli on sorvattu siten, että oikeassa kohdassa akseli on paksumpi, joten laakeri työnnetään tähän kohtaan. Kun laakeri jäähtyy, se kutistuu ja kiinnittyy tiukasti akseliin. Tämän kiinnitysmenetelmän nimi on lämpösovitteisuus.


title: Holkki

text: Holkki on putki- tai rengasmainen vahviste tai tuppimainen suojus. Holkkeja käytetään eristämiseen, kiertämiseen, liittämiseen, ohjaamiseen tai tiivistämiseen. Niitä valmistetaan lukemattomista eri materiaaleista, yleisimmin metallista ja muovista. Esimerkiksi puukkojen kokoamiseen ja koristeluun käytetty hela on yhdenlainen holkki. Myös hylsy on merkitykseltään lähellä holkkia ja joissain yhteyksissä sen synonyymina käytetty, mutta vakiintunut tarkoittamaan patruunan kuorta.


title: Holkki

text: Arkikielessä holkilla voidaan tarkoittaa mitä erilaisimpia holkin muotoisia asioita. Puhutaan esimerkiksi lyijykynän, männän tai laakerin holkista. Salaojan putkien liitosten tiivistämiseen tarkoitettua holkkia kutsutaan myös muhviksi. Holkkihiha puolestaan tarkoittaa sellaista hihaa, joka on samaa kangaskappaletta kuin muu vaate (tällaiset hihat on esimerkiksi kimonossa).


title: Holkki

text: Entisaikaan tupakkaa poltettiin niin sanotuista holkkisavukkeista. Tällaisessa savukkeessa ei ollut suodatinta, vaan kovitettu ontto paperikartio, joka oli päästä avoin. Savukkeessa tuli käyttää erityistä puista holkkia, jotta tupakanpuruja ei olisi kulkeutunut suuhun. Holkit myytiin savukeaskien mukana. Kuuluisin suomalainen holkkisavukemerkki oli Työmies. Kansan suussa holkkitupakkaa kutsuttiin myös pilli- tai pöllitupakaksi.


title: Holkki

text: Holkkitupakan myötä holkki vakiintui tarkoittamaan monen muun lisäksi erilaisia savukkeiden imukkeita, joista käytetään myös nimitystä loppi ja mynni.


title: Wormsin valtiopäivät

text: Wormsin valtiopäivät oli Pyhän saksalais-roomalaisen keisarikunnan säätyjen kokous Wormsin pikkukaupungissa vuonna 1521. Se kesti tammikuun lopusta toukokuun loppupuolelle. Nykyään kokous muistetaan lähinnä uskonpuhdistaja Martti Lutheria koskeneista päätöksistä.


title: Wormsin valtiopäivät

text: Valtiopäiviä edelsivät uskonpuhdistuksen alkuhetket. Luther oli julkaissut 95 teesiään, minkä seurauksena katolinen kirkko oli julistanut hänet pannaan. Koska Luther oli ekskommunikoitu kirkon osalta, halusi paavi hänet myös valtakunnankiroukseen. Paavin liittolaisena oli myös keisari Kaarle V.


title: Wormsin valtiopäivät

text: Aluksi Lutheria ei edes aiottu kutsua valtiopäiville puolustamaan oppiaan, mutta vaaliruhtinas Fredrik Viisas halusi järjestää Lutherille kuulustelut. Pysyäkseen Fredrikin kanssa hyvissä väleissä keisari Kaarle V suostui antamaan Lutherille vapaan kulkuoikeuden valtiopäiville. Luther suostui tulemaan valtiopäiville, vaikka tiesikin, että aikanaan Jan Hus oli poltettu kerettiläisenä kulkuoikeudestaan huolimatta.


title: Wormsin valtiopäivät

text: Luther saapui Wormsiin 16. huhtikuuta 1521. Hänen käskettiin saapua seuraavana päivänä kello 4 iltapäivällä valtiopäivien eteen. Tohtori Jeromee Schurffin, Wittenbergin kanonisen lain professorin, oli määrä toimia Lutherin asianajajana valtiopäivillä.


title: Wormsin valtiopäivät

text: Keisarin sanansaattajat Sturm ja Pappenheim saapuivat Lutherin luo 17. huhtikuuta. Pappenheim muistutti Lutheria siitä, että tämän ei pitänyt puhua muutoin kuin vastaamalla läsnä olleen Johann Eckin suoriin kysymyksiin. Eck kysyi, oliko eräät kirjat Lutherin kirjoittamia ja oliko hän valmis luopumaan niissä esittämistään harhaopeista. Schurff pyysi luettelemaan niiden nimikkeet. Niitä oli 25, ja todennäköisesti niiden joukossa olivat ainakin "95 teesiä", niiden selitysteos, "Rooman paaviudesta", "Kirkon Babylonin vankeus" ja "Kristityn vapaudesta", jotka kaikki oli kirjoitettu ennen valtiopäiviä. Luther pyysi enemmän aikaa voidakseen vastata, ja sitä myönnettiin hänelle seuraavaan päivään kello 4:ään saakka iltapäivällä.


title: Wormsin valtiopäivät

text: Seuraavana päivänä, 18. huhtikuuta, Luther saapui valtiopäiville. Hän kertoi rukoilleensa useita tunteja sekä pyytäneen neuvoja ystäviltään ja välimiehiltä. Kun hänelle esitettiin samat kysymykset, Luther pyysi ensin anteeksi, ettei hän tuntenut hovin etikettiä. Sitten hän vastasi: "Ne ovat kaikki minun kirjoittamiani, mutta vastauksena toiseen kysymykseen, ne eivät ole kaikki samaa laatua." Luther jatkoi jakamalla kirjoituksensa kolmeen luokkaan:


title: Wormsin valtiopäivät

text:
Luther jatkoi sanomalla:
Ellei minua saada vakuutetuksi Raamatun todistuksen tai selvän järjen perusteella (koska en luota paaviin enkä neuvonantajiin yksinään, sillä on hyvin tunnettua, että he ovat usein erehtyneet ja puhuneet keskenään ristiin), olen sidottu lainaamaani Raamatun sanaan ja omatuntoni on Jumalan sanan vanki. En voi enkä halua peruuttaa mitään, sillä ei ole hyvin eikä oikein toimia omaatuntoaan vastaan. Jumala minua auttakoon. Amen.


title: Wormsin valtiopäivät

text: Perimätiedon mukaan Luther olisi ennen loppusanoja "Jumala minua auttakoon" sanonut myös: "Tässä seison enkä muuta voi." Valtiopäivien pöytäkirjoissa ei kuitenkaan näitä sanoja ole eikä kukaan läsnäollut kertonut hänen niin sanoneen, ja nykyään useimmat tutkijat pitävät todennäköisenä, ettei hän näin sanonut.


title: Wormsin valtiopäivät

text: Eck ilmoitti Lutherille, että tämä toimi kerettiläisen tavoin:


title: Wormsin valtiopäivät

text: Martin, kirkon helmaa repineiden harhaoppien joukossa ei ole yhtäkään, jota ei alun perin olisi johdettu pyhien kirjoitusten erilaisista tulkinnoista. Raamattu itse on se arsenaali, josta jokainen uudistaja ovat vetänyt petolliset argumenttinsa. Pelagius ja Areioskin perustelivat oppejaan Raamatulla. Esimerkiksi Areios kielsi Sanan ikuisuuden, jonka Tekin myönnätte, tämän Uuden testamentin sanan perusteella: "Joosef ei yhtynyt vaimoonsa, ennen kuin hän oli synnyttänyt ensimmäisen poikansa", ja samaan tapaan kuin Tekin, hän sanoi tämän kohdan kahlinneen hänet. Kun Konstanzin kirkolliskokouksen isät tuomitsivat tämän Jan Husin väitteen: "Jeesuksen Kristuksen kirkko on valittujen ainoa yhteisö", he tuomitsivat erehdyksen; sillä hyvän äidin tavoin kirkko sulkee syliinsä kaikki, jotka kantavat kristityn nimeä, kaikki, jotka on kutsuttu taivaalliseen autuuteen.


title: Wormsin valtiopäivät

text: Tämän jälkeen pidettiin vielä yksityisiä istuntoja, joissa oli määrä päättää, mitä Lutherille tehtäisiin.


title: Wormsin valtiopäivät

text: Kaarle V vaati Lutherin tuomitsemista harhaoppisena. Kovista vaatimuksistaan huolimatta keisari suostui takaamaan Lutherille vapaan kulkuoikeuden myös kotimatkalle. Muutaman viikon kuluttua keisari sai allekirjoitettavakseen Wormsin ediktin, jossa Luther päätettiin julistaa valtakunnankiroukseen. Kirous merkitsi käytännössä, että kenellä tahansa oli oikeus vangita Luther ja tuoda hänet keisarin eteen. Lisäksi Lutherin teokset määrättiin poltettavaksi ja niiden painaminen, ostaminen ja myyminen kiellettiin ehdottomasti. Samoin ihmisiä kiellettiin majoittamasta, syöttämästä ja juottamasta Lutheria, eikä minkäänlaista tukea saanut antaa hänelle sanoin eikä teoin. Myös Lutherin kannattajien omaisuuden vainoaminen ja ryöstäminen sallittiin.


title: Wormsin valtiopäivät

text: Wormsin valtiopäivien jälkeen Lutherin olinpaikka ei ollut yleisessä tiedossa. Monet uskoivat hänen jo kuolleen vastustajiensa salamurhan uhrina, mutta todellisuudessa Saksin vaaliruhtinas Fredrik Viisas oli järjestänyt hänet turvapaikkaan Wartburgin linnaan.


title: Wormsin edikti

text: Wormsin edikti oli Wormsin valtiopäivien tekemä päätös vuonna 1521. Päätöksessä valtiopäivien edustajat julistivat uskonpuhdistaja Martti Lutherin valtakunnankiroukseen.


title: Wormsin edikti

text: Wormsin edikti määräsi useita tiukkoja toimia Lutherin ja tämän oppien vastustamiseksi:


title: Suodenniemen kirkko

text: Suodenniemen kirkko on Suodenniemellä Sastamalassa sijaitseva, vuonna 1831 valmistunut puukirkko. Kirkko on väriltään ruskehtava. Se on alueen toinen kirkko, sillä ensimmäinen valmistui vanhan Porin tien varrella olevan vanhan hautausmaan kohdalle vuonna 1685. Sitä ei ole enää olemassa. Nykyisen kirkon ovat suunnitelleet valtion intendentinkonttorin esimies Charles Bassi ja konduktööri A. W. Arppe. Vuonna 1839 valmistunut kirkontorni on C. L. Engelin käsialaa.


title: Suodenniemen kirkko

text: Kirkon nimi oli aluksi Nikolainkirkko Venäjän tuolloisen tsaarin Nikolai I mukaan. Alun perin hirsinen kirkkorakennus sai vuorilaudoituksen vuonna 1845. Suodenniemen kirkon alttaritaulun Kristus Getsemanessa on maalannut rouva Ingeborg Malmström (o.s. Wallenius), pappi Karl Robert Malmströmin puoliso. Kirkon viereen on haudattu mouhijärveläissyntyinen mutta Suodenniemelle kotiutunut kansatieteilijä David Skogman (1840-1867).


title: Suodenniemen kirkko

text: Mäen päällä sijaitseva kirkko ympäristöineen on ollut mukana useissa Suomen historian vaiheissa. Kansalaissodan aikana vuonna 1918 Suodenniemi oli varsin pitkään, yli viikon, valkoisten ja punaisten rintamalinjan jakama. Kirkon tornissa hulmusi punainen lippu melkein siihen saakka, kunnes punaisten valta pitäjässä lakkasi. Torniin oli asetettu myös punaisten konekivääri, jonka avulla oli tarkoitus torjua sekä lännestä Kirkko- ja Kourajärven yli pyrkineet että koillisesta Taipaleen kylän suunnasta edenneet valkoiset. Samassa tarkoituksessa oli itä-länsisuuntaisen Tampere-Pori-tien ja pohjoisesta Ikaalisten suunnasta Suodenniemelle tulevan maantien sulkemiseksi kirkonmäelle asetettu tykistöä venäläisine tykkimiehineen. Kesällä 1941 kirkon tornissa toimi kulonvalvonta-asema.


title: Suodenniemen kirkko

text: Kirkko on toiminut myös Yleisradion viihdetuotannon palveluksessa. Se nähtiin takavuosina Maalaiskomedia-sarjassa kuvitteellisen Kuusniemen kunnan kirkkona. Myös sisätiloissa tapahtuneet kohtaukset on kuvattu Suodenniemen kirkossa. Rakennuksessa ja sen lähiympäristössä on aiemmin kuvattu myös lastenohjelma Pikku Kakkosessa esitettyjä entisajan maaseudusta kertovia tarinoita sekä Metsolat-sarjaa.


title: Suodenniemen kirkko

text: Suodenniemen kirkko ei enää vuonna 2007 tapahtuneen seurakuntaliitoksen jälkeen ole ollut seurakunnan pääkirkko, mutta siellä järjestetään edelleen monia kirkollisia tilaisuuksia. Kirkon naapurissa sijaitseva seurakuntatalo tarjoaa puitteet juhla- ja muille tilaisuuksille. Rakennukset kuuluvat nykyisin Sastamalan seurakunnalle.


title: Suodenniemen kirkko

text: Kirkonmäellä on myös Suodenniemen sankarihautausmaa. Muistomerkkinä on punagraniitista valmistettu risti, jonka juurella olevassa muurissa ovat sanat Vapautemme hinta ja vuosiluvut 1939-1940 ja 1941-1944. Vuonna 1951 paljastetun muistomerkin on valmistanut Porin Kivi Väinö Knuutilan ja Pentti Helinin suunnitelman mukaan. Hautausmaa on Sastamalan seurakunnan hoidossa. Kirkon luona oleva hautausmaa on perustettu vuonna 1860 ja se on ollut tilanpuutteesta johtuen sekä ilmeisesti terveydellisistä syistä poissa käytöstä 1890–1926 välisen ajan, ja muun muassa sisällissodan punaisten hautamuistomerkki on vanhalla hautausmaalla Vanhankirkonlahden rannalla.


title: Ammunta kesäolympialaisissa 2008 – miesten 10 metrin ilmapistooli

text: Miesten 10 m ilmapistooli ammuttiin 9. elokuuta Pekingin ampumaradalla. Kilpailun voitti Kiinan Pang Wei tuloksella 688,2.


title: Andreas Karlstadt

text: Andreas Karlstadt, koko nimeltään Andreas Rudolph Bodenstein von Karlstadt, (1486-24. joulukuuta 1541) oli saksalainen kristitty teologi uskonpuhdistuksen aikana.